text:
Mafunso Ochokera kwa Owerenga
Kodi tingathandize bwanji abale ndi alongo amene amavutika akamva fungo la perefyumu?
N’zovuta kuti anthu amene amavutika akamva fungo la perefyumu apeweretu fungolo chifukwa amakumana ndi anthu osiyanasiyana tsiku lililonse. Ena afunsapo ngati n’zotheka kuti abale ndi alongo asiye kugwiritsa ntchito perefyumu akamapita ku misonkhano yampingo komanso ikuluikulu.
N’zoona kuti palibe amene angafune kuti abale ndi alongo azivutika akakhala pa misonkhano. Ndipotu tonse timafuna kuti tizilimbikitsana pa misonkhanoyi. (Aheb. 10:24, 25) Komabe amene amavutika kwambiri ndi fungo la perefyumu moti amalephera nthawi zina kupita ku misonkhano, akhoza kukambirana ndi akulu. Kupereka malamulo pa nkhaniyi n’kosagwirizana ndi mfundo za m’Baibulo. Koma akulu angapereke malangizo othandiza mpingo kumvetsa mavuto amene anthu oterewo akukumana nawo. Akulu angaone mmene zinthu zilili ndipo angakambe nkhani pa nthawi ya zofunika pampingo pa Msonkhano wa Utumiki. Iwo angagwiritse ntchito nkhani za m’mbuyomu zopezeka m’mabuku athu zokhudza nkhaniyi. Kapena mwina angapereke chilengezo koma mosamala kwambiri. * Koma akulu sangapereke zilengezo zokhudza nkhani imeneyi nthawi ndi nthawi. Zimenezi zili choncho chifukwa nthawi zonse pa misonkhano yathu pamabwera anthu atsopano ndiponso alendo amene sakudziwa za vutoli. Ndiyeno tikufuna kuti anthuwo azimasuka. Sitikufuna kuti aliyense azimangika pa misonkhano yathu chifukwa chogwiritsa ntchito perefyumu.
Ngati mumpingo muli vutoli, akulu angakonze zoti anthu ovutikawo azikhala pamalo enaake kwaokha m’Nyumba ya Ufumu. Mwachitsanzo, mwina muli chipinda china chimene angakhale n’kumamvabe bwinobwino misonkhano. Ngati zimenezi n’zosatheka ndipo anthu akuvutika kwambiri, akuluwo angakonze zoti misonkhano izijambulidwa kapena anthuwo azimvera misonkhanoyo kudzera pafoni. Izi n’zimene mipingo ina imachita pothandiza anthu odwala omwe sangayende.
M’zaka za posachedwapa, Utumiki Wathu wa Ufumu wakhala ukulimbikitsa abale ndi alongo kuti aziganizira kwambiri nkhaniyi akamapita ku misonkhano yachigawo. Popeza misonkhano ikuluikulu yambiri imachitikira m’nyumba zimene simudutsa mphepo, anthu amapemphedwa kuti asamagwiritse ntchito perefyumu wokhala ndi fungo lamphamvu. Izi zili choncho makamaka pa misonkhano yachigawo chifukwa chakuti nthawi zambiri sangakonze malo apadera amene anthu oterewa angakhale. Koma malangizo amene amaperekedwa chifukwa cha misonkhano yachigawowa si lamulo loti anthu azigwiritsanso ntchito pa misonkhano yampingo.
M’dziko loipali, tonse timavutika ndi mavuto obwera chifukwa cha uchimo. Timayamikira kwambiri anthu akamatithandiza pa mavuto athu. Anthu ena amadzimana kuti asamagwiritse ntchito perefyumu akamapita ku misonkhano. Izi zingasonyeze chikondi chifukwa zingathandize anthu ovutika ndi fungolo kuti azifika bwinobwino pa misonkhanoyo.
Kodi pali umboni wotsimikizira kuti Pontiyo Pilato analikodi?
Baibulo limafotokoza za Pontiyo Pilato m’nkhani yokhudza mlandu umene Yesu anazengedwa komanso kuphedwa kwake. Anthu amene amawerenga Baibulo amadziwa zimenezi. (Mat. 27:1, 2, 24-26) Koma dzina lake limapezekanso m’mabuku ena a mbiri yakale. Buku lina lofotokoza mawu a m’Baibulo limanena kuti Pontiyo Pilato amatchulidwa ndiponso kufotokozedwa m’mabuku a mbiri yakale kuposa bwanamkubwa wachiroma wina aliyense amene ankalamulira Yudeya.
Mwachitsanzo, katswiri wina wa mbiri yakale ya Ayuda, dzina lake Josephus, anatchula kwambiri Pontiyo Pilato m’mabuku ake. Josephus analemba za nthawi zitatu zimene Pilato anakumana ndi mavuto polamulira Yudeya. Katswiri winanso wa mbiri yakale ya Ayuda dzina lake Philo analemba za nthawi ina imene Pilato anakumana ndi mavuto. Katswiri wina wa mbiri yakale ya Aroma dzina lake Tacitus analemba mbiri yokhudza mafumu a Roma. Nayenso anatsimikizira kuti Pontiyo Pilato ndi amene analamula kuti Yesu aphedwe pa nthawi imene Tiberiyo ankalamulira Roma.
Mu 1961, akatswiri ofukula zinthu zakale, anapeza mwala pamalo amene panali bwalo la masewero ku Caesarea m’dziko la Israel. Mwalawo unalembedwa dzina la Pilato m’Chilatini. Zina zimene zinalembedwapo zikuonekabe (onani chithunzi chake) koma anthu akuti poyamba zinalembedwa kuti: “Tiberieum Pontiyo Pilato, yemwe ndi bwanamkubwa wa Yudeya, wapereka (nyumbayi) kwa milungu yolemekezeka.” Zikuoneka kuti nyumbayi inali kachisi wolemekeza Tiberiyo, yemwe anali mfumu ya Roma.
Kodi mlongo ayenera kuvala chinachake kumutu akamachititsa phunziro ali ndi m’bale amene ndi wofalitsa?
Nkhani ya “Mafunso Ochokera kwa Owerenga” mu Nsanja ya Olonda ya July 15, 2002 inanena kuti mlongo ayenera kuvala mpango kapena chipewa akamachititsa phunziro ali ndi m’bale amene ndi wofalitsa wobatizidwa kapena wosabatizidwa. Koma titaonanso bwino nkhaniyi, tazindikira kuti m’pofunika kusintha pang’ono malangizowa.
Ngati mlongo akuchititsa phunziro ali ndi m’bale wobatizidwa, ayenera kuvala chinachake kumutu. Akamachita zimenezi ndiye kuti akulemekeza dongosolo la Yehova mumpingo wachikhristu. Tikutero chifukwa chakuti ndi udindo wa m’baleyo kuchititsa phunzirolo. (1 Akor. 11:
Komabe ngati mlongo akuchititsa phunziro ali ndi m’bale, amene ndi wofalitsa wosabatizidwa ndiponso si mwamuna wake, Baibulo silisonyeza kuti ayenera kuvala chinachake kumutu. Ngakhale zili choncho, chikumbumtima cha alongo ena chingawalimbikitse kuvalabe chinachake kumutu pa nthawi ngati imeneyi.
^ ndime 2 Mungaone mfundo zina zokhudza vutoli m’nkhani yakuti “Kuthandiza Anthu Odwala MCS” mu Galamukani! ya August 8, 2000, tsamba 24 mpaka 26.


c: text/html

text:
Kodi Ndingachidziwe Bwanji Chipembedzo Cholondola?
Yankho la m’Baibulo
Baibulo lingatithandize kudziwa anthu amene ali m’chipembedzo cholondola kapena ayi. Limanena kuti chipembedzo chili ngati mtengo. Limati: “Mudzawazindikira ndi zipatso zawo. Anthu sathyola mphesa paminga kapena nkhuyu pamitula, amatero kodi?” (Mateyu 7:16) Mtengo uliwonse wabwino umabereka zipatso zabwino pomwe mtengo woipa subereka zipatso zabwino. Choncho tingachidziwe chipembedzo cholondola poyang’ana zipatso zimene chipembedzocho chimatulutsa. Chipembedzo cholondola chimachita zinthu zotsatirazi.
Anthu amene ali m’chipembedzo cholondola amaphunzitsa mfundo zochokera m’Baibulo, osati za m’mutu mwawo. (Yohane 4:24; 17:17) Amaphunzitsa mfundo zolondola zokhudza mzimu komanso zoti anthu adzakhala ndi moyo wosatha padziko lapansi. (Salimo 37:29; Yesaya 35:5, 6; Ezekieli 18:4) Anthu a m’chipembedzo cholondola amalengeza poyera zimene zipembedzo zabodza zimachita.—Mateyu 15:9; 23:27, 28.
Anthu a m’chipembedzo cholondola amathandiza anthu kudziwa Mulungu komanso dzina lake, lomwe ndi Yehova. (Salimo 83:18; Yesaya 42:8; Yohane 17:3, 6) Chipembedzo cholondola chimathandiza anthu kudziwa kuti n’zotheka kumudziwa bwino Mulungu ndiponso kukhala naye paubwenzi.—Yakobo 4:8.
Anthu a m’chipembedzo cholondola amakhulupirira kuti Mulungu anagwiritsa ntchito Yesu kuti anthu adzapulumuke. (Machitidwe 4:10, 12) Amayesetsanso kumvera malamulo amene Yesu anapereka komanso kutengera chitsanzo chake.—Yohane 13:15; 15:14.
Anthu a m’chipembedzo cholondola amaona kuti Ufumu wa Mulungu wokha ndi umene udzathetse mavuto a anthu ndipo amauza ena zokhudza Ufumuwu.—Mateyu 10:7; 24:14.
Anthu a m’chipembedzo cholondola amakondana ndi mtima wonse. (Yohane 13:35) Amakonda komanso kulemekeza anthu amitundu, zikhalidwe, zinenero ndiponso ochokera kosiyanasiyana. (Machitidwe 10:34, 35) Samenya nawo nkhondo chifukwa amakondana.—Mika 4:3; 1 Yohane 3:11, 12.
Atsogoleri a m’chipembedzo cholondola salandira malipiro aliwonse, ndipo sapatsidwa mayina aulemu.—Mateyu 23:8-12; 1 Petulo 5:2, 3.
Anthu a m’chipembedzo cholondola salowerera ndale. (Yohane 17:16; 18:36) Komabe iwo amayesetsa kulemekeza komanso kumvera olamulira a m’dziko limene akukhala. Amayesetsa kutsatira malangizo a m’Baibulo akuti: “Perekani zinthu za Kaisara kwa Kaisara [kutanthauza olamulira a dziko], koma zinthu za Mulungu muzizipereka kwa Mulungu.”—Maliko 12:17; Aroma 13:1, 2.
Anthu a m’chipembedzo cholondola sikuti amangochita miyambo yachipembedzo basi. Koma amayesetsa kutsatira mfundo za makhalidwe abwino pa moyo wawo. (Aefeso 5:3-5; 1 Yohane 3:18) Nawonso anthu a m’chipembedzo cholondola amasangalala akamalambira Mulungu wawo, yemwe ndi “Mulungu wachimwemwe.”—1 Timoteyo 1:11.
Anthu a m’chipembedzo cholondola ndi ochepa. (Mateyu 7:13, 14) Anthu amenewa amanyozedwa komanso kuzunzidwa chifukwa chochita zimene Mulungu amafuna.—Mateyu 5:10-12.
Munthu sangadziwe chipembedzo cholondola pongotengera mmene iyeyo akuchionera
Zingakhale zovuta kwambiri kudziwa chipembedzo cholondola pongotengera mmene ifeyo tikuchionera. Baibulo linaneneratu kuti anthu “adzadzipezera aphunzitsi [achipembedzo] kuti amve zowakomera m’khutu.” (2 Timoteyo 4:3) Mosiyana ndi zimenezi, Baibulo limatilimbikitsa kukhala m’chipembedzo chomwe ndi ‘choyera ndi chosaipitsidwa kwa Mulungu ndi Atate wathu’ ngakhale chipembedzocho chitakhala kuti ndi chosatchuka.—Yakobo 1:27; Yohane 15:18, 19.
Onaninso
N’chiyani Chingakuthandizeni Kumvetsa Baibulo?
Kaya ndife anthu otani, tikhoza kumvetsa uthenga wa Mulungu umene uli m’Malemba Opatulika.
N’chifukwa Chiyani Muyenera Kufufuza za Chipembedzo Chanu?
Mukakhala m’chipembedzo chinachake moyo wanu wauzimu umakhala m’manja mwa chipembedzocho.

robotstxt: allowed

filter: keep


text:
MUTU 82
Zimene Zinachitika Pamene Yesu Ankalalikira ku Pereya
ANAWALIMBIKITSA KUTI AYESETSE MWAMPHAMVU KULOWA PAKHOMO LOPAPATIZA
YESU ANANENA ZOTI AKAFERA KU YERUSALEMU
JYesu atamaliza kuphunzitsa komanso kuchiritsa anthu ku Yudeya ndi ku Yerusalemu anawoloka mtsinje wa Yorodano n’kupita ku Pereya. Kumeneko anayamba kuphunzitsa anthu m’mizinda yosiyanasiyana. Koma pasanapite nthawi yaitali anabwereranso ku Yerusalemu.
Pamene anali ku Pereya munthu wina anamufunsa kuti: “Ambuye, kodi amene akupulumuka ndi owerengeka okha?” Munthuyu anafunsa funsoli chifukwa cha mikangano imene inkachitika pakati pa atsogoleri achipembedzo. Atsogoleriwa ankakangana chifukwa ena ankanena kuti anthu odzapulumuka adzakhala ambiri pomwe ena ankati adzakhala ochepa. Yesu sanafotokoze kuti ndi angati amene adzapulumuke, m’malomwake anafotokoza zimene munthu ayenera kuchita kuti adzapulumuke. Iye anati: “Yesetsani mwamphamvu kulowa pakhomo lopapatiza.” N’chifukwa chiyani Yesu ananena kuti m’pofunika kuyesetsa mwamphamvu? “Chifukwa ambiri ndikukuuzani, adzafunitsitsa kulowamo koma sadzatha.”—Luka 13:23, 24.
Yesu anapereka fanizo lofotokoza za kufunika kochita khama. Ananena kuti: “Mwininyumba akanyamuka ndi kukakhoma chitseko, ndiyeno inu n’kuima panja ndi kuyamba kugogoda pachitsekopo, n’kumanena kuti, ‘Titsegulireni ambuye,’ . . . Koma iye adzakuuzani kuti, ‘Sindikudziwa kumene mukuchokera. Ndichokereni pano, nonsenu ochita zinthu zosalungama!’”—Luka 13:25-27.
Fanizoli likunena za mavuto amene munthu wobwera mochedwa amakumana nawo. Munthuyu anafika mochedwa chifukwa anayamba ulendowu pa nthawi imene iyeyo ankaona kuti ndi yabwino ndipo anapeza kuti chitseko ndi chotseka komanso chokhoma. Iye ankafunika kubwera mofulumira ngakhale kuti anali ndi zochita zina pa nthawiyo. Ndi mmenenso zinalili ndi anthu ambiri amene akanatha kuphunzira zinthu pamene Yesu ankawaphunzitsa. Anthuwa sanaone kuti kulambira kumene Mulungu amavomereza kunali kofunika kwambiri pa moyo wawo. Ayuda ambiri amene Yesu anawaphunzitsa sanavomereze njira imene Mulungu anapereka yowathandiza kuti adzapulumuke. Yesu ananena kuti anthuwa adzaponyedwa kunja ndipo ‘kunjako n’kumene adzalira ndi kukukuta mano.’ Komabe iye ananena kuti: “Anthu adzabwera kuchokera kumbali za kum’mawa ndi kumadzulo, kumpoto ndi kum’mwera, ndipo adzadya patebulo mu ufumu wa Mulungu.”—Luka 13:28, 29.
Yesu ananena kuti: “Amene ali omalizira [anthu amene sanali Ayuda komanso Ayuda ena amene ankaponderezedwa] adzakhala oyamba, ndipo oyamba [Ayuda amene ankakonda zopembedza komanso amene ankanyadira kuti iwo ndi ana a Abulahamu] adzakhala omalizira.” (Luka 13:30) Pamene Yesu ananena kuti oyamba adzakhala “omalizira” ankatanthauza kuti anthu amenewa, omwe anali osayamika, sadzalowa mu Ufumu wa Mulungu.
Kenako Afarisi ena anabwera kwa Yesu n’kumuuza kuti: “Nyamukani muchoke kuno, chifukwa Herode [Antipa] akufuna kukuphani.” N’kutheka kuti Mfumu Herode inanena dala zimenezi pofuna kuti Yesu achoke m’deralo. Mwina Herode ankawopa kukhudzidwa ndi imfa ya mneneri wina ngati mmene zinakhalira ndi kuphedwa kwa Yohane M’batizi. Koma Yesu anauza Afarisiwo kuti: “Pitani mukaiuze nkhandwe imeneyo kuti, ‘Ine ndikutulutsa ziwanda ndi kuchita ntchito yochiritsa lero ndi mawa, tsiku lachitatu ndidzamaliza.’” (Luka 13:31, 32) Zikuoneka kuti Yesu anatchula Herode kuti “nkhandwe” chifukwa nkhandwe imachita zinthu mochenjera komanso mwachinyengo. Koma Yesu sanachite zinthu mwaphuma chifukwa cha Herode kapena munthu wina. Iye anagwira ntchito yonse imene Atate wake anamutuma komanso pa nthawi imene Atate wake anamuuza ndipo sanasokonezedwe ndi munthu.
Yesu anapitirizabe ulendo wake wolowera ku Yerusalemu chifukwa iye ananena kuti: “N’kosayenera kuti mneneri amuphere kunja kwa Yerusalemu.” (Luka 13:33) Popeza palibe ulosi uliwonse m’Baibulo umene unanena kuti Mesiya adzafera mumzinda umenewo, nanga n’chifukwa chiyani Yesu ananena kuti akafera kumeneko? Mzinda wa Yerusalemu unali likulu la Yudeya ndipo khoti lalikulu la Sanihedirini lomwe linkakhala ndi oweruza 71 linali kumeneko. Khotili ndi limene linkaweruza milandu ya anthu amene ankawaganizira kuti ndi aneneri onyenga. Kuwonjezera pamenepo, ku Yerusalemu n’kumene ankaperekerako nsembe za nyama. Choncho Yesu ankadziwa kuti zinali zosavomerezeka kuti akafere kumalo ena.
Kenako Yesu ananena kuti: “Yerusalemu, Yerusalemu! wakupha aneneri ndi kuponya miyala anthu otumidwa kwa iwe . . . mobwerezabwereza ndinafuna kusonkhanitsa ana ako monga mmene nkhuku yathadzi imasonkhanitsira anapiye ake m’mapiko ake, koma anthu inu simunafune zimenezo. Tsopano tamverani! Mulungu wachoka ndi kukusiyirani nyumba yanuyi.” (Luka 13:34, 35) Mtunduwu unayenera kulangidwa chifukwa unakana Mwana wa Mulungu.
Yesu asananyamuke ulendo wake wopita ku Yerusalemu, mtsogoleri wa Afarisi anamuitanira kunyumba kwake kuti akadye chakudya pa tsiku la Sabata. Anthu ena amene anaitanidwanso ankayang’anitsitsa kuti aone zimene Yesu achite ndi munthu wina wotupa manja ndi miyendo amene anabweranso kunyumbako. Kenako Yesu anafunsa Afarisi komanso anthu ena odziwa Chilamulo kuti: “Kodi n’kololeka kuchiritsa pa sabata kapena ayi?”—Luka 14:3.
Palibe aliyense amene anamuyankha. Zitatero Yesu anachiritsa munthuyo kenako anafunsa anthuwo kuti: “Ndani wa inu, amene mwana wake kapena ng’ombe yake itagwera m’chitsime pa tsiku la sabata, sangaitulutse nthawi yomweyo?” (Luka 14:5) Apanso anthuwo sanamuyankhe chifukwa Yesu ananena mfundo yosatsutsika.
Onaninso
Kodi Ufumu wa Mulungu N’chiyani?
Pamene Yesu anali padziko lapansi, anasonyeza zimene Ufumuwo udzachitire anthu.
Yesu Ankaphunzitsa za Ufumu wa Mulungu
Kodi mfundo yaikulu yomwe Yesu ankaphunzitsa anthu inali yotani? Kodi Yesu anasonyeza bwanji kuti adzalamulira anthu mwachilungamo ndiponso mwachikondi?


text:
Mphatso Zoyenera Kupatsa Mfumu
“Okhulupirira nyenyezi ochokera kumadera a kum’mawa . . . anamasula chuma chawo ndi kupereka kwa mwanayo mphatso za golide, lubani ndi mule.”—Mateyu 2:1, 11.
MUTAKHALA kuti mukufuna kupereka mphatso kwa munthu yemwe mumamuona kuti ndi wofunika kwambiri, mungapereke mphatso yanji? Kale zinthu zonunkhira zinali zamtengo wapatali ngati golide ndipo ankaziona kuti ndi mphatso zoyenera kupereka kwa mfumu. * N’chifukwa chake mphatso zina zimene okhulupirira nyenyezi anapereka kwa “mfumu ya Ayuda,” zinali lubani ndi mule, zomwe ndi zinthu zonunkhira.—Mateyu 2:1, 2, 11.
Baibulo limanenanso kuti mfumukazi ya ku Sheba itapita kwa Mfumu Solomo, “inapatsa mfumuyo golide wokwana matalente 120, mafuta a basamu ochuluka zedi, ndi miyala yamtengo wapatali. Mafuta a basamu amene mfumukazi ya ku Sheba inapatsa Mfumu Solomo, anali ochuluka kwambiri moti sipanakhalenso mafuta ochuluka ngati amenewo.” * (2 Mbiri 9:9) Mafumu enanso ankapereka kwa Solomo mafuta a basamu pomufunira zabwino.—2 Mbiri 9:23, 24.
N’chifukwa chiyani kale zinthu zonunkhira zimenezi zinali zamtengo wapatali komanso zodula? Chifukwa choti ankazigwiritsa ntchito akamachita miyambo yachipembedzo, poika maliro komanso ngati zodzoladzola. (Onani bokosi lakuti, “ Kodi Kale Anthu Ankagwiritsa Ntchito Bwanji Zinthu Zonunkhira?”) Zinthuzi zinkadulanso chifukwa choti anthu ambiri ankazifuna, zinkachokera kutali komanso chifukwa choti pankalowa ndalama zambiri kuti munthu afike nazo pamsika.
ANKADUTSA NAZO M’CHIPULULU CHA ARABIA
Kale ku Isiraeli, mitengo ya zonunkhira inkapezeka m’chigwa cha Yorodano. Koma zonunkhira zina zinkachokera m’mayiko ena. Baibulo limatchula mayina a zonunkhira zosiyanasiyana. Zina mwa zinthu zimenezi ndi safironi, aloye, basamu, sinamoni, lubani ndi mule. Panalinso zonunkhira zina monga chitowe, minti ndi dilili zomwe ankazigwiritsa ntchito ngati zokometsera m’zakudya.
Kodi zonunkhira zomwe zinkachokera ku mayiko ena, zinkachokera mayiko ati? Aloye, kasiya ndi sinamoni ankachokera kudera lomwe masiku ano ndi China, India ndi Sri Lanka. Mule ndi lubani ankachokera m’dera lachipululu lomwe linkayambira kum’mwera kwa Arabia mpaka kukafika ku Somalia, komwe ndi ku Africa. Ndipo nado wambiri ankachokera ku India, kumapiri a Himalaya.
Kuti zonunkhirazi zikafike ku Isiraeli, nthawi zambiri zinkadutsa ku Arabia. Buku lina linati chifukwa cha izi, kuchokera mu 2000 B.C.E. mpaka mu 1000 B.C.E., ku Arabia “ndi komwe amalonda ambiri ankadutsa pochoka kum’mawa kupita kumadzulo.” (The Book of Spices) M’dera lina lotchedwa Negev lomwe lili kum’mwera kwa Israel anapezako matauni akale, mipanda komanso malo amene ankaimikamo makalavani, zomwe zikusonyeza kuti amalonda ogulitsa zinthu zonunkhira ankadutsa m’derali. Nthambi ina ya UNESCO yoona za zinthu zakale inati zinthu zomwe anapezazi, “zikusonyeza kuti anthu ankachita bizinezi yotentha, ya zonunkhira . . . kuchokera ku Arabia kukafika kumadera ozungulira nyanja ya Mediterranean.”
“Ngakhale kakhungwa kakang’ono ka sinamoni kankadula kwambiri, chifukwa aliyense ankafuna kugula zinthu zonunkhira.”—The Book of Spices
Makalavani onyamula zinthu zonunkhira ankayenda ulendo wa makilomita 1,800 kudutsa ku Arabia. (Yobu 6:19) M’Baibulo muli nkhani ya Aisimaeli, amalonda omwe ananyamula zinthu zonunkhira monga mafuta a ‘labidanamu, a basamu komanso makungwa a utomoni wonunkhira.’ (Genesis 37:25) Amalondawa ankachokera ku Giliyadi kupita ku Iguputo. Ana aamuna a Yakobo anagulitsa Yosefe, yemwe anali mng’ono wawo, kwa amalondawa.
“ANKASUNGA CHINSINSI”
Kwa zaka zambiri, amalonda a ku Arabia ndi amene ankachita malonda ogulitsa zinthu zonunkhira. Amalondawa ndi amene ankagulitsa kasiya ndi sinamoni wambiri amene ankapezeka ku Asia. Pofuna kuti anthu a m’madera ozungulira nyanja ya Mediterranenean asamapite okha kum’mawa kukagula zinthu zonunkhira, anthu a ku Arabia anayamba kufalitsa bodza loti pankakhala matatalazi kuti munthu agule zinthu zonunkhirazo. Buku lija linanenanso kuti: “Amalonda a ku Arabia ankasunga chinsinsi kuti anthu asadziwe zoti zimene ankanenazi linali bodza lankunkhuniza.”
Kodi bodza lake linali lotani? Wolemba mbiri yakale wina wa zaka za m’ma 400 B.C.E., dzina lake Herodotus, ananena kuti amalonda a ku Arabia ankati kumene amapeza zonunkhira kunali mbalame zoopsa. Ankati mbalamezi zinkamanga zisa zamakungwa a mtengo wa sinamoni pamwamba pa phiri, poti munthu sangathe kufikapo. Ndiye kuti munthu apeze zonunkhirazi ankaika nyama yambiri pansi pa phirilo. Ndiyeno mbalame inkabwera kudzatenga nyamayo n’kukaiika m’chisa chake ndipo chisacho chinkagwa pansi chifukwa cholemedwa. Zikatere munthu ankathamanga n’kukatola chisacho, chomwe chinkakhala cha makungwa a sinamoni n’kugulitsa kwa amalonda aja. Buku lija linati nkhani zabodzazi zinafala kwambiri ndipo zinapangitsa kuti anthu aziganiza kuti sinamoni ndi wovuta kwambiri kum’peza. Izi zinapangitsa kuti sinamoni azigulitsidwa modula kwambiri.
Koma paja amati palibe chinsinsi. Choncho patapita nthawi, anthu anatulukira kuti amalonda a ku Arabia ankanama. Zimenezi zinapangitsa kuti anthu enanso ayambe kuchita malondawa. Moti pofika zaka za pakati pa 1 ndi 99 B.C.E., mzinda wa Alexandria ku Iguputo unali chimake cha malonda a zinthu zonunkhira. Anthu oyendetsa sitima atajaira kudutsa panyanja ya India potengera mmene mphepo ikuyendera, sitima za Aroma zinayamba kumadutsa panyanjayi kuchoka ku Iguputo kupita ku India. Izi zinachititsa kuti zinthu zonunkhira zizipezeka paliponse ndipo zinayamba kutchipa.
Masiku ano anthu saona kuti zinthu zonunkhira ndi zamtengo wapatali ngati golide. Ndipo ndi ochepa amene angaganize kuti zinthuzi ndiye mphatso zoyenera kupatsa mfumu. Komabe anthu ambiri padziko lonse, amagwiritsabe ntchito zinthu zonunkhirazi ngati mankhwala, perefyumu komanso ngati zokometsera m’zakudya. Fungo lake labwino limapangitsa kuti anthu ambiri azizikonda ngati mmene zinalilinso zaka zambirimbiri kalelo.
Onaninso
Aisiraeli Anapempha Kuti Akhale ndi Mfumu
Mulungu anasankha Sauli kuti akhale mfumu Aisiraeli atapempha kuti akhale ndi mfumu. N’chifukwa chiyani Mulungu anachotsa Sauli n’kuika Davide kuti akhale mfumu?


text:
KODI ZINANGOCHITIKA ZOKHA?
Chisa cha Njuchi
NJUCHI zimamanga zisa za uchi pogwiritsa ntchito phula lomwe limatuluka pansi pa mimba zawo. Akatswiri amaona kuti zisazi zimapangidwa mwaluso zedi. N’chifukwa chiyani amaona choncho?
Taganizirani izi: Njuchi zimapanga zisa za uchi zomwe zimakhala ndi timabowo ta makona 6. Kwa zaka zambiri, akatswiri a masamu akhala akuona kuti zinthu za makona 6 zikasanjidwa, siziwononga malo ambiri poyerekezera ndi zinthu za makona atatu kapena 4. Akhalanso akuona kuti zinthu za makona 6 zimakhala zolimba komanso siziwononga zipangizo zambiri zomangira. Koma sankafotokoza bwinobwino chimene chimachititsa zimenezi. Mu 1999, pulofesa wina, dzina lake Thomas C. Hales, anachita masamu ndipo anapeza umboni wosonyeza kuti zinthu zokhala ndi makona 6 sizithadi malo komanso zimakhala zolimba.
Popeza njuchi zimapanga zisa za uchi mwanjira imeneyi, zimatha kusunga uchi wambiri pamalo ochepa. Zimathanso kumanga zisa zawo pogwiritsa ntchito phula lochepa. Choncho n’zosadabwitsa kuti akatswiri ambiri amaona kuti chisa cha uchi chimapangidwa mogometsa kwambiri.
Masiku ano, asayansi akutengera mmene njuchi zimamangira zisa zawo. Mwachitsanzo, akufuna kugwiritsa ntchito njirayi popanga ndege zolimba kwambiri koma zopepuka. Akuganiza kuti zimenezi zingapangitse kuti ndegezo zisamawononge mafuta ambiri.
Kodi inuyo mukuganiza bwanji? Kodi zinangochitika zokha kuti njuchi zizimanga zisa mwaukatswiri chonchi, kapena pali winawake amene anazilenga kuti zizichita zimenezi?


text:
STONESTA, UABKhadi pafupifupi bizinesi
STONESTA, UAB
Environmental design, Facilities, Kujambula mpanda wako, Kumaliza ntchito, Matailosi sadzamukonda +10
Map
Ntchito gulu
Environmental design, Facilities, Kujambula mpanda wako, Kumaliza ntchito, Matailosi sadzamukonda, Mkati kapangidwe, Mphamvu ndi zinthu zina zachilengedwe, Okonza, Stone akuwaza, Stone chokongoletsera, Stone processing, Stone zamgululi, Wall kupaka pulasitala, Zokonza, Zomangamanga, malo
Qr code
vCard
Website
Site dzina: Dekoratyvinis akmuo | stonesta.lt


text:
JULY 4, 2014
RUSSIA
A Mboni za Yehova Akuimbidwa Mlandu ku Taganrog
Mlandu wa anthu 16 a Mboni za Yehova a ku Taganrog m’dziko la Russia, omwe tsopano watha miyezi 14 unazengedwanso mwezi wa July 2014. Pa nthawi yozenga mlanduwu, khoti linaona maumboni 60 omwe ambiri anali okhudza misonkhano, mapemphero komanso mawu a m’Baibulo ndipo zonsezi zinachita kujambulidwa. Misonkhanoyi ndi imene a Mboni za Yehova padziko lonse amakhala nayo.
Mlanduwu ukhoza kupangitsa kuti a Mboni amene akuimbidwa mlanduwa komanso ena 800 omwe ali mumzindawu asakhalenso ndi ufulu wa kulambira. Anthu 16 onse amene akuimbidwa mlanduwa anenetsa kuti sasiya zimene amakhulupirira ndipo kaya khoti ligamula zotani, iwo apitiriza kukhala a Mboni za Yehova.
Vidiyoyi ikusonyeza anthu ena amene akuimbidwa mlanduwu komanso maloya awo. Iwo akuyesetsa kumenyera ufulu wawo wolambira ndipo akuchita zimenezi ngakhale kuti akuimbidwa mlandu mopanda chilungamo.


text:
Tizisankha Mwanzeru Anthu Ocheza Nawo M’masiku Otsiriza Ano
“Kugwirizana ndi anthu oipa kumawononga makhalidwe abwino.” 1 AKOR. 15:33.
NYIMBO: 73, 119
1. Kodi tikukhala m’nthawi yotani?
TIKUKHALA m’masiku ovuta kusiyana ndi kale lonse. Zinthu zinayamba kuvuta kwambiri mu 1914 ndipo Baibulo limanena kuti amenewa ndi “masiku otsiriza.” (2 Tim. 3:1-5) Zinthu zipitirira kuipa chifukwa Baibulo linalosera kuti “anthu oipa ndi onyenga adzaipiraipirabe.”—2 Tim. 3:13.
2. Kodi anthu akukonda zosangalatsa zotani masiku ano? (Onani chithunzi pamwambapa.)
2 Anthu ambiri m’dzikoli amasangalala ndi zinthu zimene Baibulo limaletsa. Mwachitsanzo, amakonda zosangalatsa zokhudza chiwawa, chiwerewere ndiponso matsenga. Zosangalatsa zoipazi zimapezeka pa Intaneti, pa TV, m’mafilimu, m’mabuku ndiponso m’magazini. Masiku ano, makhalidwe omwe kale ankaoneka kuti ndi oipa akuvomerezedwa m’mayiko ena. Koma Yehova sasintha n’kuyamba kuvomereza makhalidwewa.—Werengani Aroma 1:28-32.
3. Kodi anthu a m’dzikoli amaona bwanji atumiki a Mulungu?
3 Akhristu oyambirira ankakana kuchita zosangalatsa zoipa ndipo khalidwe lawo labwino linkachititsa kuti azizunzidwa. M’pake kuti mtumwi Petulo anati: “Chifukwa chakuti simukupitiriza kuthamanga nawo limodzi m’chithaphwi cha makhalidwe oipa, anthu a m’dzikoli sakumvetsa, choncho amakunyozani.” (1 Pet. 4:4) Masiku anonso anthu amaona kuti ife timasiyana nawo kwambiri ndipo amatinyoza. Paja Baibulo limati: “Onse ofuna kukhala ndi moyo wodzipereka kwa Mulungu mwa Khristu Yesu, nawonso adzazunzidwa.”—2 Tim. 3:12.
“KUGWIRIZANA NDI ANTHU OIPA KUMAWONONGA MAKHALIDWE ABWINO”
4. Kodi Baibulo limatipatsa malangizo ati okhudza dzikoli?
4 Anthu amene akufuna kusangalatsa Mulungu sayenera kukonda dziko kapena zinthu za m’dziko. (Werengani 1 Yohane 2:15, 16.) Baibulo limanena kuti Satana Mdyerekezi ndi “mulungu wa nthawi ino” ndipo ndi amene akulamulira dzikoli. Iye amasocheretsa anthu pogwiritsa ntchito zipembedzo, ndale ndiponso malonda. (2 Akor. 4:4; 1 Yoh. 5:19) Choncho Akhristu ayenera kusankha bwino anthu ocheza nawo. Paja Baibulo limanena mosapita m’mbali kuti: “Musasocheretsedwe. Kugwirizana ndi anthu oipa kumawononga makhalidwe abwino.”—1 Akor. 15:33.
5, 6. Kodi tiyenera kupewa kucheza ndi anthu ati? Perekani chifukwa.
5 Tiyenera kupewa kucheza ndi anthu oipa n’cholinga choti makhalidwe athu abwino asawonongeke. Apa tikutanthauza anthu omwe salambira Mulungu ndiponso anthu amene tili nawo mumpingo koma amachitanso zoipa. Si bwino kuchezanso ndi anthu amene amati ndi Akhristu koma amachita machimo akuluakulu ndipo salapa.—Aroma 16:17, 18.
6 Vuto locheza ndi anthu osamvera malamulo a Mulungu ndi lakuti nafenso timayamba khalidwe lawo loipa n’cholinga choti tikakhala nawo tisamanyozeke. Mwachitsanzo, kuzolowerana ndi anthu achiwerewere kungachititse kuti nafenso tiyambe chiwerewerecho. Akhristu ena zawachitikirapo ndipo anachotsedwa mumpingo chifukwa sanalape. (1 Akor. 5:11-13) Ngati Mkhristu wachita tchimo lalikulu koma osalapa amafanana ndi anthu amene Petulo anawatchula pa 2 Petulo 2:20-22.—Werengani.
7. Kodi tiyenera kugwirizana ndi anthu ati?
7 N’zoona kuti timafuna kukomera mtima anthu ngakhale amene satsatira malamulo a Mulungu koma tiyenera kupewa kugwirizana nawo kwambiri. Choncho n’kulakwa kuti m’bale kapena mlongo akhale pa chibwenzi ndi munthu amene sanadzipereke kwa Mulungu ndipo satsatira mfundo zake. Tiyenera kugwirizana ndi anthu amene amachita zofuna za Mulungu. Paja Yesu anati: “Aliyense wochita chifuniro cha Mulungu, ameneyo ndiye m’bale wanga, mlongo wanga ndi mayi anga.”—Maliko 3:35.
8. N’chiyani chinachitikira Aisiraeli chifukwa chogwirizana ndi anthu oipa?
8 Kugwirizana ndi anthu oipa kumabweretsa mavuto aakulu. Umboni wake ndi zimene zinachitikira Aisiraeli. Yehova anawapulumutsa ku Iguputo n’kuwatsogolera popita ku Dziko Lolonjezedwa. Ndiyeno anawauza zoyenera kuchita akafika m’dzikolo. Anati: ‘Musaweramire milungu yawo kapena kuitumikira, ndipo musapange chilichonse chofanana ndi zifaniziro zawo, koma muzigwetse ndithu ndi kuphwanya zipilala zawo zopatulika. Muzitumikira Yehova Mulungu wanu.’ (Eks. 23:24, 25) Koma Aisiraeli ambiri sanamvere malangizo a Mulungu. (Sal. 106:35-39) Iwo sanakhulupirike kwa Mulungu ndipo pa nthawi ina Yesu anawauza kuti: “Tsopano tamverani! Mulungu wachoka n’kukusiyirani nyumba yanuyi.” (Mat. 23:38) Yehova anakana Aisiraeli n’kuyamba kudalitsa mpingo wachikhristu.—Mac. 2:1-4.
TIZISANKHA MWANZERU ZIMENE TIMAWERENGA NDI KUONERA
9. N’chifukwa chiyani tiyenera kusamala posankha zimene timawerenga ndi kuonera?
9 Zinthu zambiri m’dzikoli zimene anthu angawerenge kapena kuonera ndi zoipa. Siziwathandiza kukhulupirira Yehova ndiponso malonjezo ake. Koma zimawalimbikitsa kukhala ndi maganizo ndiponso zolinga zogwirizana ndi dziko loipali. Choncho tiyenera kusamala kwambiri kuti tisamawerenge kapena kuonera zinthu zolimbikitsa “zilakolako za dziko.”—Tito 2:12.
10. Kodi n’chiyani chidzachitikire zinthu zoipa zimene anthu amawerenga ndiponso kuonera?
10 Posachedwapa dziko la Satanali lidzawonongedwa ndipo zinthu zoipa sizidzapezekanso. Paja Malemba amati: “Dziko likupita limodzi ndi chilakolako chake, koma wochita chifuniro cha Mulungu adzakhala kosatha.” (1 Yoh. 2:17) Amanenanso kuti: “Pakuti ochita zoipa adzaphedwa. Koma oyembekezera Yehova ndi amene adzalandire dziko lapansi. Koma anthu ofatsa adzalandira dziko lapansi, ndipo adzasangalala ndi mtendere wochuluka.” Ndiyeno kodi adzasangalala kwa nthawi yaitali bwanji? Baibulo limati: “Olungama adzalandira dziko lapansi, ndipo adzakhala mmenemo kwamuyaya.”—Sal. 37:9, 11, 29.
11. Kodi Yehova akuphunzitsa bwanji anthu ake kuti akhale naye pa ubwenzi?
11 Mosiyana ndi dzikoli, gulu la Yehova limatulutsa mabuku ndiponso mavidiyo amene angathandize anthu kuti adzapeze moyo wosatha. Yesu anapemphera kwa Yehova kuti: “Moyo wosatha adzaupeza akamaphunzira ndi kudziwa za inu, Mulungu yekhayo amene ali woona, ndi za Yesu Khristu, amene inu munamutuma.” (Yoh. 17:3) Yehova akugwiritsa ntchito gulu lake pothandiza anthu kuti akhale naye pa ubwenzi. Ifetu tili ndi mwayi waukulu wophunzira za Yehova pogwiritsa ntchito magazini, mabuku, mavidiyo ndiponso zinthu za pa webusaiti yathu. Gulu la Yehova limakonzanso misonkhano m’mipingo yoposa 110,000 padziko lonse. Pa misonkhano yampingo ndiponso ikuluikulu timaphunzira mfundo za m’Baibulo zomwe zimatithandiza kukhulupirira kwambiri Yehova ndiponso malonjezo ake.—Aheb. 10:24, 25.
TIYENERA KUKWATIRA NDIPONSO KUKWATIWA “MWA AMBUYE”
12. Kodi malangizo oti tiyenera kukwatira kapena kukwatiwa “mwa Ambuye” amatanthauza chiyani?
12 Anthu amene akufuna kukwatira kapena kukwatiwa ayeneranso kusankha bwino. Paja Mawu a Mulungu amanena mosapita m’mbali kuti: “Musamangidwe m’goli ndi osakhulupirira, chifukwa ndinu osiyana. Pali ubale wotani pakati pa chilungamo ndi kusamvera malamulo? Kapena pali kugwirizana kotani pakati pa kuwala ndi mdima?” (2 Akor. 6:14) Baibulo limalimbikitsa Akhristu amene akufuna kukwatira kapena kukwatiwa kuti azichita zimenezi “mwa Ambuye.” Izi zikutanthauza kuti ayenera kukwatirana ndi munthu wobatizidwa amene amatsatira mfundo za m’Baibulo. (1 Akor. 7:39) Mkhristu akatsatira malangizo amenewa amasankha munthu amene angagwirizane naye ndiponso kuthandizana polambira Yehova mokhulupirika.
13. Kodi Yehova anapatsa Aisiraeli malangizo ati okhudza ukwati?
13 Yehova amadziwa zinthu zimene zingathandize kwambiri atumiki ake ndipo malangizo amene amapereka pa nkhani ya ukwati sasintha. Kumbukirani zimene analangiza Mose kuti auze Aisiraeli zokhudza anthu a mitundu ina amene sankamulambira. Iye anati: “Usadzachite nawo mgwirizano wa ukwati. Usadzapereke ana ako aakazi kwa ana awo aamuna ndipo usadzatenge ana awo aakazi ndi kuwapereka kwa ana ako aamuna. Pakuti adzapatutsa ana ako aamuna kuti asanditsatire ndipo adzatumikira ndithu milungu ina. Pamenepo mkwiyo wa Yehova udzakuyakirani ndipo adzakuwonongani ndithu mofulumira.”—Deut. 7:3, 4.
14, 15. Kodi chinachitika n’chiyani Solomo atanyalanyaza malangizo a Yehova?
14 Chitsanzo pa nkhaniyi ndi Mfumu Solomo. Iye ali wachinyamata anapempha Mulungu kuti amupatse nzeru ndipo anapatsidwadi nzeru zambiri. Anthu m’mayiko osiyanasiyana ankadziwa zoti Solomo ndi Mfumu yanzeru ya dziko lotukuka. Mfumukazi ya ku Sheba itafika kwa Solomo inati: “Sindinakhulupirire mawuwo mpaka pamene ndabwera n’kuona ndi maso anga, ndipo ndaona kuti ndinangouzidwa hafu chabe. Nzeru zanu ndi ulemerero wanu zaposa zinthu zimene ndinamva.” (1 Maf. 10:7) Koma kenako Solomo anasokoneza zinthu kwambiri pamene ananyalanyaza lamulo la Yehova loti asakwatire akazi a mitundu ina.—Mlal. 4:13.
15 Ngakhale kuti Yehova anamuchitira zambiri, iye anakwatira akazi ambiri a mitundu ina amene sankalambira Yehova. Baibulo limati iye anayamba kukonda akazi ambirimbiri achilendo moti anakwatira akazi 700 ndipo anali ndi akazi apambali okwana 300. Zotsatira zake zinali zoti atakalamba, “akazi ake anali atapotoza mtima wake moti iye anali kutsatira milungu ina. . . . Solomo anayamba kuchita zinthu zimene zinali zoipa m’maso mwa Yehova.” (1 Maf. 11:1-6) Akaziwo anachititsa Solomo kuti ayambe kuchita zinthu mopanda nzeru n’kusiya kutumikira Mulungu mokhulupirika. Choncho Akhristu amene akufuna kukwatirana ndi munthu wosalambira Yehova ayenera kuiganizira bwino nkhaniyi.
16. Kodi Mkhristu amene wayamba kutumikira Yehova atakwatirana kale ndi munthu wosalambira Yehova ayenera kutsatira malangizo ati?
16 Koma bwanji ngati munthu wayamba kutumikira Yehova atakwatirana kale ndi munthu wosalambira Yehova? Baibulo limati: “Inu akazi, muzigonjera amuna anu kuti ngati ali osamvera mawu akopeke, osati ndi mawu, koma ndi khalidwe lanu.” (1 Pet. 3:1) N’zoona kuti malangizowa ndi opita kwa akazi koma amathandizanso mwamuna amene wayamba kutumikira Yehova atakwatira mkazi wosalambira Yehova. Apa mfundo ndi yakuti tiziyesetsa kukhala mwamuna kapena mkazi wabwino n’kumatsatira malangizo a Mulungu onena za ukwati. Pali anthu ambiri amene ayamba kutumikira Yehova ataona kuti mwamuna kapena mkazi wawo wayamba kuchita bwino chifukwa chotsatira mfundo za m’Malemba.
TIZIGWIRIZANA NDI ANTHU AMENE AMAKONDA YEHOVA
17, 18. N’chifukwa chiyani Nowa ndiponso Akhristu oyambirira anapulumuka?
17 Kugwirizana ndi anthu oipa kumawononga makhalidwe abwino koma kugwirizana ndi anthu abwino kumatithandiza. M’nthawi ya Nowa, anthu ambiri anali oipa ndipo iye sankafuna kugwirizana nawo. Pa nthawiyo, “Yehova anaona kuti kuipa kwa anthu kwachuluka padziko lapansi, ndipo malingaliro onse a m’mitima ya anthu anali oipa okhaokha nthawi zonse.” (Gen. 6:5) Choncho Mulungu anasankha kubweretsa chigumula kuti awononge anthu oipawo. Koma “Nowa anali munthu wolungama. Iye anali wopanda cholakwa pakati pa anthu a m’nthawi yake. Nowa anayenda ndi Mulungu woona.”—Gen. 6:7-9.
18 Nowa sankafuna kucheza ndi anthu osaopa Mulungu. Iye ndi banja lake lonse ankagwira ntchito zimene Mulungu anawapatsa monga kumanga chingalawa. Nowa analinso “mlaliki wa chilungamo.” (2 Pet. 2:5) Iye ankalalikira, kumanga chingalawa ndiponso kucheza ndi banja lake. Zonsezi zinkamuthandiza kuti azisangalatsa Mulungu. Chifukwa cha zimenezi, Nowa ndi banja lake anapulumuka. Tiyenera kuyamikira kwambiri zimene iwo anachita chifukwa pakanapanda iwowo sitikanabadwa. Nawonso Akhristu oyambirira amene ankamvera Mulungu sankagwirizana ndi anthu oipa ndipo anapulumuka pamene Yerusalemu anawonongedwa mu 70 C.E.—Luka 21:20-22.
19. Kodi tiyenera kuchita chiyani kuti tisangalatse Mulungu?
19 Ifenso tiyenera kutsanzira Nowa, banja lake ndiponso Akhristu oyambirira amene ankamvera Mulungu. Sitiyenera kugwirizana ndi anthu oipa m’dzikoli koma tiyenera kugwirizana ndi abale ndi alongo okhulupirika amene angatilimbikitse. Kugwirizana ndi anthu amene amatsogoleredwa ndi nzeru za Mulungu kudzatithandiza kukhala ndi chikhulupiriro cholimba m’masiku ovutawa. (1 Akor. 16:13; Miy. 13:20) Tikamasankha bwino anthu ocheza nawo m’masiku otsiriza ano tikhoza kukhala ndi mwayi waukulu wopulumuka n’kulowa m’dziko latsopano limene lili pafupi kwambiri.


text: 18 Pambuyo pake, Davide anapha Afilisiti+ ndi kuwagonjetsa, ndipo anawalanda mzinda wa Gati+ ndi midzi yake yozungulira.2 Kenako anagonjetsa Mowabu,+ moti Amowabuwo anakhala atumiki a Davide ndipo anali kukhoma msonkho kwa iye.+3 Davide anapha Hadadezeri+ mfumu ya Zoba+ ku Hamati,+ pamene Hadadezeriyo anali kupita kumtsinje wa Firate+ kukakhazikitsa ulamuliro wake kumeneko.4 Ndipo Davide analanda magaleta 1,000, anagwira amuna 7,000 okwera pamahatchi* ndi amuna 20,000 oyenda pansi.+ Kenako Davide anapundula*+ mahatchi onse a magaleta+ kusiyapo mahatchi a magaleta okwana 100.5 Pamene Asiriya a ku Damasiko anabwera kudzathandiza Hadadezeri mfumu ya Zoba,+ Davide anapha amuna 22,000 a ku Siriya.6 Ndiyeno Davide anamanga midzi ya asilikali m’dera la Asiriya a ku Damasiko,+ ndipo Asiriyawo anakhala akapolo a Davide moti anali kukhoma msonkho kwa iye.+ Yehova anapitiriza kupulumutsa Davide kulikonse kumene anali kupita.+7 Davide anatenga zishango zozungulira+ zagolide zimene zinali ndi atumiki a Hadadezeri ndipo anabwera nazo ku Yerusalemu.+8 Komanso Davide anatenga mkuwa wambirimbiri ku Tibati+ ndi ku Kuni, mizinda ya Hadadezeri. Solomo anagwiritsa ntchito mkuwa umenewu kupangira thanki lamkuwa,+ zipilala+ ndi ziwiya zamkuwa.+9 Tsopano Tou, mfumu ya Hamati,+ atamva kuti Davide wapha gulu lonse lankhondo la Hadadezeri+ mfumu ya Zoba,10 nthawi yomweyo anatumiza mwana wake Hadoramu+ kwa Mfumu Davide kukamufunsa za moyo wake ndi kumuyamikira chifukwa chomenyana ndi Hadadezeri ndi kumugonjetsa (pakuti Hadadezeri ndi Tou anali kumenyana kawirikawiri). Popita kwa Davide, Hadoramu anatenga zinthu zosiyanasiyana zagolide, zasiliva,+ ndi zamkuwa.11 Zinthu zimenezi Mfumu Davide inazipatulira+ Yehova pamodzi ndi siliva ndi golide amene inalanda ku mitundu yonse,+ kuchokera ku Edomu, ku Mowabu,+ kwa ana a Amoni,+ Afilisiti,+ ndi Aamaleki.+12 Nayenso Abisai+ mwana wa Zeruya,+ anapha Aedomu 18,000 m’chigwa cha Mchere.+13 Choncho anakhazikitsa midzi ya asilikali mu Edomu, ndipo Aedomu onse anakhala akapolo a Davide.+ Yehova anali kupulumutsa Davide kulikonse kumene anali kupita.+14 Davide anapitiriza kulamulira Isiraeli yense+ ndipo nthawi zonse anali kupereka zigamulo ndi kuchita chilungamo kwa anthu ake onse.+15 Yowabu mwana wa Zeruya anali mkulu wa gulu lankhondo,+ ndipo Yehosafati+ mwana wa Ahiludi anali wolemba zochitika.16 Zadoki+ mwana wa Ahitubu ndi Ahimeleki+ mwana wa Abiyatara anali ansembe, pamene Savisa+ anali mlembi.17 Benaya+ mwana wa Yehoyada+ anali mtsogoleri wa Akereti+ ndi Apeleti,+ ndipo ana aamuna a Davide ndiwo anali ndi udindo waukulu kwambiri pamaso pa mfumu.+


text:
NKHANI YA PACHIKUTO | KODI KUPEMPHERA N’KOTHANDIZADI?
N’chifukwa Chiyani Anthu Amapemphera kwa Mulungu?
Kodi inuyo mumakonda kupemphera? Anthu ambiri amakonda kupemphera, ngakhalenso amene amati kulibe Mulungu. Koma kodi n’chifukwa chiyani anthu amapemphera? Kafukufuku amene anachitika ku France anasonyeza kuti mofanana ndi anthu ambiri a ku Ulaya, hafu ya anthu a m’dzikoli nthawi zina amapemphera kapena kusinkhasinkha koma osati n’cholinga chofuna kulambira Mulungu. Iwo amapemphera “n’cholinga chongofuna kuchepetsako nkhawa” kapena chifukwa choganiza kuti “pemphero liwathandiza kuti mtima wawo ukhale m’malo.” Koma palinso anthu ena amene amangopemphera kwa Mulungu zinthu zikawathina ndipo amayembekezera kuti Mulungu awathetsera mavuto awowo nthawi yomweyo.—Yesaya 26:16.
Kodi inuyo mumaiona bwanji nkhani ya pemphero? Kodi mumaganiza kuti pemphero limangomuthandiza munthu kuti ayambe kuona zinthu moyenera? Ngati mumakhulupirira Mulungu, kodi mumaona kuti kupemphera kumakuthandizani, kapena mumaona kuti mapemphero anu sayankhidwa? Baibulo lingakuthandizeni kudziwa kuti pemphero si njira yongochepetsera nkhawa, koma ndi njira yapadera yokuthandizani kuyandikira Mulungu.


text:
Nkhani 9: Nowa Akhoma Chingalawa
NOWA anali ndi mkazi ndi ana amuna atatu. Maina a ana’wo anali Semu, Hamu ndi Yafeti. Ali yense wa iwo anali ndi mkazi. Chotero munali anthu asanu ndi atatu m’banja la Nowa.
Mulungu tsopano anafuna kuti Nowa achite kanthu kachilendo. Anamuuza kukhoma chingalawa. Chingalawa’chi chinali ngati sitima, koma chinaoneka ngati chibokosi chachitali. ‘Uchipange cha zipinda zosanja zitatu,’ anatero Mulungu, ‘nupangemo zipinda.’ Zipinda zinali za Nowa ndi banja lake, zinyama ndi zakudya zao zofunika.
Mulungu anauza’nso Nowa kuchipanga kuti chisalowe madzi. Iye anati: ‘Ndidzadzetsa chigumula chachikulu ndi kuononga dziko lonse. Ali yense wosakhala m’chingalawa adzafa.’
Nowa ndi ana ake anamvera Yehova nayamba kukhoma’ko. Koma anthu ena ankangoseka. Anaipabe chiipire. Palibe aliyense anakhulupirira Nowa pamene anawauza zimene Mulungu adzachita.
Kunatenga nthawi yaitali kukhoma chingalawa’cho chifukwa chinali chachikulu kwambiri. Pambuyo pa zaka zambiri chinatha. Tsopano Mulungu anauza Nowa kulowetsamo zinyama. Anati alowetsemo ziwiri-ziwiri za mitundu ina, zazimuna ndi zazikazi zomwe. Koma mitundu ina, Mulungu anauza Nowa kulowetsamo zisanu ndi ziwiri. Mulungu anamuuza’nso kulowetsamo mitundu yonse ya mbalame. Nowa anachita’di zonenedwa ndi Mulungu’zo.
Kenako, Nowa ndi banja lake nawo’nso analowa m’chingalawa. Mulungu natseka chitseko. Alimo, Nowa ndi banja lake anayembekeza. Tayerekezerani muli m’chingalawa’cho, mukuyembekezera nawo. Kodi kudzakhala’di chigumula monga momwe ananenera Mulungu?
Mafunso
- Kodi m’banja la Nowa munali anthu angati, ndipo mayina a ana ake aamuna atatu anali ndani?
- Kodi ndi kanthu kachilendo kotani kamene Mulungu anapempha Nowa kuchita, ndipo anamupempha kuchita zimenezi chifukwa chiyani?
- Kodi anthu okhala pafupi ndi Nowa anachita chiyani pamene anawauza za chingalawa?
- Kodi Mulungu anauza Nowa kuti achite chiyani ndi zinyama?
- Mulungu atatseka khomo la chingalawa, kodi Nowa ndi banja lake anafunika kuchita chiyani?
Mafunso ena
- Ŵerengani Genesis 6:9-22.
Kodi n’chiyani chinachititsa Nowa kukhala munthu wabwino kopambana wolambira Mulungu woona? (Gen. 6:9, 22)
Kodi Yehova amachiona bwanji chiwawa, ndipo kodi zimenezi ziyenera kukhudza bwanji mmene timasankhira zosangalatsa? (Gen. 6:11, 12; Sal. 11:5)
Kodi tingatsanzire bwanji Nowa pamene talandira malangizo kudzera ku gulu la Yehova? (Gen. 6:22; 1 Yoh. 5:3)
- Ŵerengani Genesis 7:1-9.
Kodi mfundo yakuti Yehova anaona munthu wopanda ungwiroyo Nowa monga munthu wolungama imatilimbikitsa bwanji masiku ano? (Gen. 7:1; Miy. 10:16; Yes. 26:7)


text:
Model zofunikila ndi complet, kwambiri pokha-pa! F-BXHV aeroclub kapu Evolution, LFPT Pontoise-Cormeilles, France The Mudry kapu 10 ndi awiri mpando maphunziro aerobatic ndege yoyamba kumangidwa ku 1970 ndipo adakali kupanga mu 2010. The ndege anayamba kupanga ku Piel Super Emeraude ndi anabadwa monga CP100. dzina inasintha kapu 10, kapu kuti 'zomangamanga Aéronautiques Parisiennes.
The kapu 10 anali chopangidwa ndi Mudry (dzina la mlengi wake) mu Bernay, France, anagula ndi kapu Makampani amene anakhala pamwamba ndege. Potsatira bankirapuse ya pamwamba mu 2008, ufulu kubala Sazengereza kuwachitira anapatsidwa kwa Dyn'Aviation.


text:
Tikupeza mu paketi yekha Corsair International ndi Corsairfly.com zombo kwa FSX ndi P3D!
Komanso, Boeing 747-300 akutchulidwa pamodzi ndi mitundu theold CORSAIR. Corsair Mayiko mawonekedwe A330-300 apangidwa ndi Erik Bender (Rikoooo.com) mawonekedwe Corsair Mayiko A330-200 apangidwa ndi Joseph Ortu (me) & kumatheka chifukwa Erik Bender (Rikoooo.com)
Zombo m'kati kukonzanso: Corsair wakhala anapezerapo 2 reconfigured Airbus A330-200 (woyamba m'ma July 2012, ndipo yachiwiri kumapeto August). Kumapeto kwa 2012, A330.300s awiri latsopano agwirizane zombo, umene kwathunthu anakongoletsa ndi reconfigured mwa mwezi wa 2013. kukweza luso adzapatsidwa kusintha misinkhu ntchito ndege, ndiponso kulimbikitsa chitetezo.
Video ku Flyer8600
Airbus A330-200 / 300 : Model: Thomas Ruth Lodalirika Rolls-Royce Trent 700 zikumveka ndi Ismail Zayan Kumatheka mawonekedwe mu VC, FMC mu VC ndi Black gauges ndi kuwongolera ambiri mwa Rikoooo Autoland ndi Dimitrios Moschos, mawonekedwe usiku ndi Rikoooo
Boeing 747-300 / 400: Model: Project Opensky B747-400: Zina ndi GPWS, FMC ndi VC bwino ndi Alejandro Rojas Lucena ndi wipers Autoland ndi Dimitrios Moschos Zikumveka lodalirika Pratt & Whitney JT9D-7A B747-300: Zoonadi zikumveka Pratt & Whitney PW4056 + 2D gulu, palibe VC


text:
NKHANI YA PACHIKUTO | N’CHIFUKWA CHIYANI ANTHU ABWINO NAWONSO AMAKUMANA NDI MAVUTO?
Mavuto Ali Ponseponse
Mayi wina wazaka 35, dzina lake Smita, * yemwe ankakhala mumzinda wa Dhaka ku Bangladesh, ankadziwika kuti anali wachikondi komanso woganizira ena. Anthu ankaona kuti mayiyu anali wolimbikira ntchito, banja lake linkayenda bwino komanso ankathandiza ena kuti adziwe Mulungu. Koma Smita anadwala mwadzidzidzi, n’kumwalira pasanathe mlungu umodzi. Zimenezi zinamvetsa chisoni kwambiri anthu a m’banja lake komanso anzake.
James ndi mkazi wake, omwe onse anali azaka za m’ma 30, ankakhala ku New York. Mofanana ndi Smita, iwonso ankadziwika kuti anali anthu abwino. Pa nthawi ina, anapita kudera lakumadzulo kwa dziko la United States kukacheza kwa anzawo. Koma chomvetsa chisoni n’choti sanabwererenso. Ali komweko, anachita ngozi yoopsa ya galimoto ndipo anafa n’kusiya abale ndi anzawo akuntchito manja ali m’khosi.
Masiku ano, mavuto ali ponseponse. Asilikali ambirimbiri komanso anthu osalakwa amafa pa nkhondo. Anthu enanso osalakwa amavutika chifukwa cha zinthu zophwanya malamulo ndi zachiwawa zimene anthu ena amachita. Palinso anthu ambiri amene amavutika chifukwa cha ngozi komanso chifukwa cha kulumala atadwala matenda oopsa. Izi zimachitikira aliyense kaya wolemera, wosauka, wamkulu kapenanso mwana. Ngozi zadzidzidzi, monga kusefukira kwa madzi, zimatha kusesa mudzi kapena dera lonse mosasankha. Ndiponso anthu ambiri amasankhana mitundu komanso amachita zinthu mwatsankho, ndipo mwina inunso mwavutikapo chifukwa cha zinthu zoterezi.
Choncho, n’zosadabwitsa kuti anthu amadzifunsa kuti:
N’chifukwa chiyani anthu abwino nawonso amakumana ndi mavuto?
Kodi Mulungu ndi amene amachititsa mavutowa?
Kodi mavutowa amangochitika mwangozi kapena anthu ndi amene amawachititsa?
Kodi anthu amavutika chifukwa cha zoipa zomwe anachita m’moyo wina umene anali nawo asanabadwe moyo uno?
Ngati kuli Mulungu Wamphamvuyonse, n’chifukwa chiyani sateteza anthu abwino kuti asamakumane ndi mavuto?
Kodi mavutowa adzatha?
Kuti tipeze mayankho a mafunso amenewa, tikufunikira kudziwa kaye mayankho a mafunso ofunika kwambiri awa: N’chifukwa chiyani zoipa zimachitika? Ndipo kodi Mulungu adzachita chiyani kuti athetse mavutowa?
^ ndime 3 Mayina asinthidwa.


text:
NKHANI YA PACHIKUTO | KODI SAYANSI INGALOWE M’MALO MWA BAIBULO?
Sayansi Singatithandize Kudziwa Zonse
Zaka zapitazi, anthu alemba mabuku ambiri ofotokoza zimene anthu omwe sakhulupirira kuti kuli Mulungu ananena. Anthu ambiri amachita chidwi ndi zimene mabukuwa amanena moti amayamba kukhala ndi maganizo osiyanasiyana pa nkhani yoti kuli Mulungu kapena ayi. Wasayansi wina dzina lake David Eagleman analemba kuti: “Anthu ena akawerenga mabukuwa . . . amaganiza kuti asayansi amadziwa zonse moti amakhulupirira kuti zimene asayansiwa anganene pa nkhani yoti kulibe Mulungu, zikhoza kukhala zoona. Koma asayansi enieni amadziwa kuti pali zinthu zambiri zomwe sanazidziwebe ndipo zimenezi zimaonekera bwino akatulukira chinthu chatsopano.”
Kuyambira kale kwambiri, akatswiri a sayansi akhala akufufuza kuti adziwe zambiri zokhudza chilengedwechi ndipo adabwa kwambiri ndi zimene apeza. Komabe nthawi zina zimene apeza sizikhala zolondola. Mwachitsanzo wasayansi wina, dzina lake Isaac Newton yemwe anatulukira zinthu zambiri, ankaphunzitsa kuti mphamvu yokoka imachititsa kuti mapulaneti, nyenyezi komanso magulu a nyenyezi zizikhala mwadongosolo m’mlengalenga. Anayambitsanso njira ina yosovera masamu yomwe masiku ano amagwiritsa ntchito popanga makompyuta. Asayansi amagwiritsanso ntchito masamuwa kuti adziwe mmene angayendere kupita kumapulaneti ena komanso popanga zinthu monga mabomba, magetsi ndi zina zomwe zimapangidwa pogwiritsa ntchito mphamvu ya nyukiliya. Komabe, zinthu zina zomwe Newton ankakhulupirira zinali zabodza. Mwachitsanzo ankakhulupirira kuti akhoza kugwiritsa ntchito njira zamatsenga kuti asinthe zitsulo kukhala golide.
Zaka 1,500 Newton asanapeze zimenezi, munthu wina wa ku Greece, yemwenso anali katswiri wolemba mapu, dzina lake Ptolemy, ankafufuza zinthu za m’mlengalenga ndi maso ake. Ankachita zimenezi usiku kuti aone mapulaneti omwe ali m’mlengalenga. Ptolemy ankakhulupirira kuti dzikoli ndiye pakati pa chilengedwe chonse. Komabe wasayansi wina dzina lake Carl Sagan analemba kuti: “Anthu anakhala akukhulupirira zimene Ptolemy ankanenazi kwa zaka zoposa 1,500 koma sankadziwa kuti n’zabodza. Zimenezi zikusonyeza kuti wasayansi, ngakhale wanzeru kwambiri akhoza kupeza zinthu zomwe si zolondola.”
Masiku anonso, asayansi amalephera kudziwa bwinobwino zinthu zina zokhudza chilengedwechi ndipo amapangitsa anthu kuganiza zolakwika. N’zoona kuti masiku ano sayansi yapita patsogolo kwambiri ndipo zimene asayansi apeza zikuthandiza anthu. Komatu ndi bwino kudziwa kuti asayansi sangatithandize kudziwa zonse. Wasayansi wina dzina lake Paul Davies, anati: “Takhala tikufufuza kuti tidziwe mmene zinthu zina m’chilengedwechi zimachitikira. Koma kunena zoona zinthu zambiri n’zozunguza mutu ndipo sitingathe kufotokoza bwinobwino mmene zinthuzi zimagwirira ntchito.” Apatu mfundo ndi yakuti, anthufe sitingakwanitse kudziwa zonse zokhudza chilengedwechi. Choncho anthu ena akamati sayansi ingatithandize kudziwa zonse, si bwino kufulumira kukhulupirira zimenezo.
Baibulo ndi lothandiza kwambiri kuposa sayansi
Pali zinthu zambiri zimene anthufe sitingazimvetse komanso kuzidziwa. Ponena za chilengedwechi, Baibulo limati: “Zimenezi ndi kambali kakang’ono chabe ka zochita [za Mulungu], ndipo timangomva kunong’ona kwapansipansi kwa mawu ake.” (Yobu 26:14) Izi zikusonyeza kuti zimene Paulo analemba zaka 2,000 zapitazo n’zoona. Iye anati: “Ndithudi, madalitso amene Mulungu amapereka ndi ochuluka kwambiri. Nzeru zake n’zozama, ndiponso iye ndi wodziwa zinthu kwambiri. Ziweruzo zake ndi zosasanthulika, ndipo ndani angatulukire njira zake?”—Aroma 11:33.
Onaninso
Kodi Anthu Apitiriza Kuwononga Dzikoli N’kufika Poti Silingakonzedwenso?
Baibulo linaneneratu kuti anthu adzawononga chilengedwe, koma Mulungu sadzalola kuti aliwononge mpaka kufika poti silingakonzedwenso.
N’chifukwa Chiyani Anthu Ambiri Amakhulupirira Kuti Pali Winawake Amene Analenga Zonse?
Kodi anthu analengedwa ndi Mulungu kapena anachokera ku nyama?


text:
JULY 25, 2014
CROATIA
A Mboni Anathandiza Anthu Okhudzidwa ndi Kusefukira kwa Madzi ku Balkans
ZAGREB, Croatia—Pofuna kuthandiza anthu okhudzidwa ndi madzi osefukira ku mayiko a Bosnia-Herzegovina, Croatia, ndi Serbia, a Mboni za Yehova anakonza makomiti oti athandize anthu okhudzidwa ndi mavutowa. Makomitiwa anakonzedwa ndi anthu omwe amagwira ntchito ku ofesi ya Mboni za Yehova ku Germany. Mvula yamphamvu yomwe inagwa ku Balkans kuyambira pa May 13 mpaka pa 15, 2014, inachititsa kuti madzi asefukire koopsa ndipo inachititsanso kuti nthaka ing’ambike malo 3,000.
Makomiti othandiza anthu okhudzidwa ndi ngoziyo nthawi yomweyo anayamba kuthandiza anthu osowa pokhala powapatsa zakudya, zovala komanso anawamangira nyumba zoti ayembekezeremo ndipo ankawathandizanso anthuwo pa nkhani ya mayendedwe. Ngakhale kuti palibe munthu wa Mboni za Yehova yemwe anafa pa ngoziyi kapena kuvulala, koma nyumba 14 za a Mboniwa zinawonongeka kwambiri moti zina mwa nyumbazi zinatheratu. Ndipo madzi osefukirawo anawononga nyumba yolambiriramo ya a Mboniwa. Panopa makomitiwo ali mkati mokonza nyumba zomwe zinawonongeka ndiponso kumanga nyumba za anthu omwe nyumba zawo zinawonongekeratu.
Bambo Josip Liović, omwe amalankhula m’malo mwa a Mboni za Yehova ku Croatia anati: “Mtima uli pansi tsopano poona kuti palibe m’bale wathu yemwe wavulala ndi ngozi yoopsayi, komabe tikumva chisoni chifukwa anthu ena achibale awo komanso mabwenzi awo amwalira. Ndipo tikuyesetsa kutonthoza anthu omwe akhudzidwa ndi tsokali m’mayiko onse a ku Balkans. Tikuthokoza abale athu a ku Germany omwe abwera kudzatithandiza kupereka thandizoli kwa abale athu amene akhudzidwa ndi tsokali m’masabata komanso m’miyezi ikubwerayi.”
Kuchokera Kumayiko Ena:
Lankhulani ndi: J. R. Brown, Office of Public Information, tel. +1 718 560 5000
Croatia: Josip Liović, tel. +385 91 5336 511
Serbia: Daniel Domonji, tel. +381 11 405 99 00


text:
BAIBULO LIMASINTHA ANTHU
Sindinkafuna Kufa
CHAKA CHOBADWA: 1964
DZIKO: ENGLAND
POYAMBA: NDINAKHALA MAYI NDILI WAMNG’ONO
KALE LANGA
Ndinabadwira ku Paddington, mumzinda wa London ku England. M’derali munkakhala anthu ambiri. Ndinkakhala ndi mayi anga komanso azichemwali anga atatu. Bambo anga anali chidakwa ndipo nthawi zambiri sankapezeka pakhomo.
Ndili mwana, mayi anga anandiphunzitsa kuti ndizipemphera usiku uliwonse. Ndinali ndi Baibulo longokhala ndi buku la Masalimo lokha ndipo ndinkakonda kuimba mawu a m’masalimowo. Nthawi ina ndinawerenga mawu m’buku linalake omwe sindidzawaiwala akuti: “Padzakhala tsiku lina lomwe silidzakhala ndi mawa lake.” Mawuwa anandichititsa kuti ndizivutika kugona chifukwa choganizira kwambiri zam’tsogolo. Ndinkaona kuti moyo sunayenera kukhala chonchi. Ndinkakhulupirira kuti Mulungu anali ndi cholinga pondilenga ndipo sindinkafuna kufa.
Ndinayamba kuchita chidwi ndi zinthu zamatsenga. Ndinkayesa kulankhula ndi anthu akufa, ndinkapita kumanda osiyanasiyana ndi anzanga a kusukulu ndiponso tinkakonda kuonera mafilimu oopsa. Tinkaona kuti zimenezi ndi zosangalatsa ngakhale kuti zinali zochititsa mantha.
Ndinayamba kuchita zinthu zosokonekera ndili ndi zaka 10 zokha. Ndinayamba kusuta fodya kwambiri ndipo kenako ndinayambanso kusuta chamba. Mmene ndinkafika zaka 11 n’kuti nditayamba kumwa mowa. Ngakhale kuti sunkandikomera, kuledzera kunkandisangalatsa. Ndinkakondanso nyimbo komanso kuvina. Ndikakhala ndi mpata, ndinkapita kukamwa mowa kumabala komanso kumalo ena. Usiku ndinkakonda kuchoka kunyumba mozemba n’kubwera m’bandakucha. Zimenezi zinkachititsa kuti nthawi zambiri ndizijomba ku sukulu chifukwa chotopa. Koma ndikapitako ndinkakonda kumwa mowa pa buleki.
Chaka chomaliza ku sukulu sindinakhoze bwino mayeso. Mayi anga anakwiya ndi zimenezi chifukwa m’pamene anazindikira kuti ndinali nditalowerera kwambiri. Tinakangana kwambiri ndipo kenako ndinangochoka pakhomopo. Kwa kanthawi, ndinapita kukakhala ndi chibwenzi changa dzina lake Tony, yemwe anali Rasi. Iye anali wakuba komanso ankagulitsa mankhwala osokoneza bongo. Ankadziwikanso kuti anali wokonda ndewu. Pasanapite nthawi, ndinapezeka kuti ndili ndi mimba ndipo ndinabereka mwana wamwamuna ndili ndi zaka 16 zokha.
MMENE BAIBULO LINASINTHIRA MOYO WANGA
Anthu ena ogwira ntchito m’boma anandithandiza kupeza malo kunyumba yosungira atsikana osakwatiwa amene anali ndi ana. Kumeneko n’kumene ndinakumana koyamba ndi a Mboni za Yehova. Panali azimayi awiri a Mboni amene ankakonda kubwera kudzacheza ndi atsikana ena. Tsiku lina nanenso ndinacheza nawo. Ndinkafuna kuwasonyeza kuti zimene ankanena si zoona. Koma anayankha modekha komanso momveka bwino mafunso anga onse pogwiritsa ntchito Baibulo. Anandisangalatsa kwambiri chifukwa anali okoma mtima komanso ofatsa moti ndinavomera kuti azindiphunzitsa Baibulo.
Ndinaphunzira mfundo ina m’Baibulo yomwe inandikhudza kwambiri. Kuyambira ndili mwana, ndinkaopa kufa. Koma pa nthawiyi, ndinaphunzira zimene Yesu ananena zoti akufa adzauka. (Yohane 5:28, 29) Ndinaphunziranso kuti Mulungu amandikonda kwambiri. (1 Petulo 5:7) Mawu amene anandifika pamtima kwambiri ndi amene ali pa Yeremiya 29:11 omwe amati: “‘Maganizo anga kwa inu ndikuwadziwa bwino. Ndikuganizira zokupatsani mtendere osati masoka, kuti mukhale ndi chiyembekezo chabwino ndiponso tsogolo labwino,’ watero Yehova.” Ndinayamba kukhulupirira kuti ndikhoza kudzakhala ndi moyo wosatha m’Paradaiso padziko lapansili.—Salimo 37:29.
A Mboni za Yehova ankandikonda kwambiri. Nditapita koyamba kumisonkhano yawo, ndinaona kuti aliyense anali womasuka komanso wochezeka. (Yohane 13:34, 35) Zimenezi zinali zosiyana kwambiri ndi zomwe zinkachitika kutchalitchi komwe ndinapita nthawi ina. A Mboni za Yehova anandilandira bwino ngakhale kuti makhalidwe anga sanali abwino. Ankacheza nane ndiponso kundithandiza kwambiri moti ndinkaona kuti ndi abale anga enieni ndipo amandikonda kwambiri.
Nditayamba kuphunzira Baibulo, ndinazindikira kuti ndinkayenera kusintha makhalidwe anga kuti ndizisangalatsa Yehova. Koma sizinali zophweka kuti ndisiye kusuta fodya. Ndinaonanso kuti nyimbo zina zinkandipangitsa kukhala ndi chilakolako chosuta chamba, choncho ndinasiya kuzimvetsera. Ndinasiyanso kupita kumabala ndiponso kumalo azisangalalo n’cholinga choti ndisiye kuledzera. Ndinapezanso anzanga atsopano amene ankandithandiza kukhala ndi makhalidwe abwino.—Miyambo 13:20.
Tony anali atayambanso kuphunzira Baibulo ndi a Mboni za Yehova. Iye anaonanso kuti zimene ankaphunzira ndi zoona chifukwa ankamuyankha mafunso ake pogwiritsa ntchito Baibulo. Tony anasintha kwambiri khalidwe lake. Anasiya kuba, kusuta chamba komanso kucheza ndi anzake okonda ndewu. Kuti tisangalatse Yehova, tinaonanso kuti tiyenera kukwatirana mwadongosolo n’kumayesetsa kulera bwino mwana wathu. Choncho mu 1982, tinakwatirana.
“Panopa sindisowa tulo chifukwa choopa imfa kapena zimene zidzachitike m’tsogolo”
Ndimakumbukira kuti ndinkafufuza nkhani mu Nsanja ya Olonda komanso Galamukani! * za anthu amene anakwanitsa kusintha khalidwe lawo. Zimenezi zinandilimbikitsa kwambiri ndipo zinandipatsa mphamvu kuti ndiyesetse kusintha khalidwe langa. Ndinkapemphera kwa Yehova kuti asasiye kundithandiza. Ine ndi Tony tinabatizidwa mu July 1982 n’kukhala a Mboni za Yehova.
PHINDU LIMENE NDAPEZA
Kukhala pa ubwenzi ndi Yehova Mulungu kunapulumutsa moyo wanga. Ineyo ndi Tony taona Yehova akutithandiza kwambiri pa mavuto athu. Izi zatithandiza kumadalira kwambiri Yehova chifukwa taona kuti nthawi zonse amathandiza banja lathu.—Salimo 55:22.
Ndinkasangalala kwambiri ndikamaphunzitsa ana athu awiri za Yehova. Panopa ndimasangalala kuti nawonso akuthandiza ana awo kuphunzira za Mulungu.
Panopa sindisowa tulo chifukwa choopa imfa kapena zimene zidzachitike m’tsogolo. Mlungu uliwonse ine ndi Tony timayendera mipingo ya Mboni za Yehova kuti tizilimbikitsa Akhristu anzathu. Timagwira nawo limodzi ntchito yophunzitsa anthu ena kuti ngati atamakhulupirira Yesu, nawonso akhoza kudzapeza moyo wosatha.
^ ndime 17 Magaziniwa amafalitsidwa ndi Mboni za Yehova.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
9 Tsiku la 13 la mwezi wa 12, umene ndi mwezi wa Adara,+ linali tsiku limene mawu a mfumu ndi chilamulo chake zinayenera kuchitika.+ Limeneli linali tsiku limene adani a Ayuda anali kuyembekezera kugonjetsa Ayudawo. Koma pa tsikuli zinthu zinasintha, moti Ayudawo ndi amene anagonjetsa anthu amene anali kudana nawo.+
2 Ayuda anasonkhana pamodzi+ m’mizinda yawo m’zigawo zonse za Mfumu Ahasiwero+ kuti agwire anthu amene anali kufuna kuwachitira zinthu zoipa.+ Ndipo palibe munthu amene analimba mtima pamaso pawo chifukwa anthu a mitundu yonse anali kuopa+ Ayudawo.
3 Akalonga onse+ a m’zigawozo, masatarapi,+ abwanamkubwa ndi onse ogwira ntchito+ za mfumu anali kuthandiza Ayudawo chifukwa anali kuopa+ Moredekai.
4 Izi zinali choncho chifukwa Moredekai anali ndi udindo waukulu+ m’nyumba ya mfumu ndipo anatchuka+ m’zigawo zonse chifukwa mphamvu zake zinali kukulirakulira.+
5 Ndiyeno Ayuda anakantha adani awo onse ndipo anawapha ndi kuwawononga ndi lupanga.+ Ayudawo anachita zonse zimene anali kufuna kwa anthu amene anali kudana nawo.+
6 Kunyumba ya mfumu yokhala ndi mpanda wolimba kwambiri ya ku Susani,+ Ayudawo anapha ndi kuwononga amuna 500.
7 Iwo anaphanso Parisandata, Dalifoni, Asipata,
8 Porata, Adaliya, Aridata,
9 Parimasita, Arisai, Aridai ndi Vaizata,
10 ana aamuna 10+ a Hamani+ mwana wa Hamedata amene anali kudana ndi Ayuda.+ Ayuda anapha amuna amenewa koma sanafunkhe+ zinthu zawo.
11 Pa tsiku limenelo mfumu anaiuza chiwerengero cha anthu amene anaphedwa kunyumba ya mfumu yokhala ndi mpanda wolimba kwambiri ya ku Susani.
12 Ndiyeno mfumu inauza Mfumukazi Esitere+ kuti: “Kunyumba ya mfumu yokhala ndi mpanda wolimba kwambiri ya ku Susani+ Ayuda apha ndi kuwononga amuna 500 pamodzi ndi ana 10 a Hamani. Ndiye kuli bwanji nanga m’zigawo zina zonse+ za mfumu?+ Choncho, ukufuna kupempha chiyani? Chimene ukufunacho ndikupatsa.+ Ukufunanso chiyani china?+ Chimene ukufunacho chichitika.”
13 Pamenepo Esitere anati: “Ngati zingakukomereni mfumu,+ lolani kuti mawa Ayuda amene ali mu Susani achite mogwirizana ndi zimene lamulo laleroli likunena.+ Lolani kuti ana aamuna 10 a Hamani apachikidwe pamtengo.”+
14 Choncho mfumu inalamula kuti achite zomwezo.+ Pamenepo lamulo linaperekedwa ku Susani, ndipo ana aamuna 10 a Hamani anapachikidwa.
15 Ndiyeno Ayuda amene anali ku Susani anasonkhananso pamodzi pa tsiku la 14+ la mwezi wa Adara, ndipo anapha amuna 300 ku Susani, koma sanafunkhe zinthu zawo.+
16 Ayuda ena onse amene anali m’zigawo+ za mfumu anasonkhana pamodzi kuti ateteze miyoyo yawo.+ Ndipo anabwezera+ adani awo ndi kupha anthu 75,000 amene anali kudana nawo, koma sanafunkhe zinthu zawo
17 pa tsiku la 13 la mwezi wa Adara. Ndiyeno pa tsiku la 14 la mweziwo anapuma ndi kulisandutsa tsiku laphwando+ ndi lachikondwerero.+
18 Ayuda amene anali ku Susani anasonkhana pamodzi pa tsiku la 13+ ndi la 14 la mweziwo. Ndipo pa tsiku la 15 la mweziwo anapuma ndipo analisandutsa tsiku laphwando ndi lachikondwerero.+
19 N’chifukwa chake Ayuda akumidzi amene anali kukhala m’madera akutali ndi mzinda, anasandutsa tsiku la 14 la mwezi wa Adara+ kukhala tsiku lachikondwerero,+ laphwando, losangalala ndiponso tsiku+ lotumizirana chakudya.+
20 Ndiyeno Moredekai+ analemba zochitika zimenezi ndi kutumiza makalata kwa Ayuda onse amene anali m’zigawo zonse+ za Mfumu Ahasiwero, zakutali ndi zapafupi zomwe.
21 M’makalatawo anawalamula kuti pa tsiku la 14 ndi la 15 la mwezi wa Adara azichita+ chikondwerero chimenechi nthawi zonse chaka ndi chaka.
22 Anawalamula kuti masiku amenewa akhale ochita phwando, kusangalala, kutumizirana chakudya+ ndi kupereka mphatso kwa anthu osauka.+ Anatero pakuti amenewa ndi masiku amene Ayuda anasiya kuvutitsidwa ndi adani awo,+ komanso mwezi umene chisoni chawo chinasintha kukhala chikondwerero ndiponso pamene tsiku lolira+ linasintha kukhala tsiku losangalala.
23 Ndipo Ayuda anavomereza kuti masiku amenewa akhale achikondwerero chimene anali atayamba kale kuchita. Anavomereza zimenezo mogwirizananso ndi zimene Moredekai anawalembera.
24 Izi zinali choncho chifukwa Hamani+ mwana wa Hamedata+ Mwagagi,+ amene anali kudana+ ndi Ayuda onse, anakonzera Ayudawo chiwembu kuti awawononge.+ Choncho iye anachita Puri+ kapena kuti Maere,+ ndi cholinga chakuti awasautse ndi kuwawononga.
25 Koma Esitere ataonekera pamaso pa mfumu, mfumuyo inalemba lamulo lakuti:+ “Chiwembu+ chake choipa chimene anakonzera Ayuda chimugwere iyeyo.”+ Choncho Hamani komanso ana ake anawapachika pamtengo.+
26 N’chifukwa chake masiku amenewa anawatcha kuti Purimu, kutengera dzina la Puri.+ Choncho mogwirizana ndi mawu onse a m’kalata imeneyi+ komanso chifukwa cha zimene anaona pa nkhani imeneyi ndi zimene zinawachitikira,
27 Ayudawo anaika lamulo ndi kuvomereza kuti iwo, ana awo ndi anthu onse odziphatika kwa iwo+ adzatsatira lamuloli. Lamuloli linali lakuti, nthawi zonse azisunga masiku awiri amenewa mogwirizana ndi zimene zinalembedwa zokhudza masikuwa komanso kuti aziwasunga pa nthawi yoikidwiratu chaka ndi chaka.
28 Anayenera kukumbukira masiku amenewa mu m’badwo uliwonse, banja lililonse, chigawo chilichonse ndi mzinda uliwonse. Ayuda sanayenere kusiya kusunga masiku a Purimu ndipo ana awo sanayenere kusiya kukumbukira masiku amenewa.+
29 Ndiyeno Mfumukazi Esitere, mwana wamkazi wa Abihaili,+ pamodzi ndi Moredekai Myuda, analemba kalata yachiwiri ndi ulamuliro wonse, kutsimikizira za Purimu.
30 Kenako anatumiza makalata a mawu amtendere ndi odalirika+ kwa Ayuda onse m’zigawo 127+ zimene Ahasiwero+ anali kulamulira.
31 Anatumiza makalatawo kuti atsimikizire kuti pa nthawi yoikidwiratu, Ayuda onse ndi ana awo azichita chikondwerero cha Purimu monga mmene Moredekai Myuda ndi Mfumukazi Esitere anawalamulira.+ Anawakumbutsanso lamulo limene iwo ndi ana awo+ anadziikira kuti adzasala kudya+ komanso kuti adzapemphera kwa Mulungu.+
32 Choncho zimene Esitere ananena zinatsimikizira nkhani imeneyi ya Purimu+ ndipo zinalembedwa m’buku.
Patsani ena
Patsani ena
Esitere 9
Baibulo la Dziko Latsopano la Malemba Opatulika
https://www.jw.org/finder?docid=1011452&Book=17&Chapter=9&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D17%26Chapter%3D9%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
GANIZO LENILENI MWA CHIDULE (Chichewa Abstract; translated by Dalitso Richard Kafumbata)
Kufikira lero, pali mitundu ya nsomba za m'gulu la mbuna, chisawasawa,
ndunduma, utaka, ncheni, gundamwala, kabibi ndi zina zotero yokwana
pafupifupi mazana atatu ndi mphambu makumi atatu yomwe ili yodziwika
bwinobwino. Nsomba zimenezi zimapezeka mu nyanja ya Malawi yokha muno
mu Africa ndi pa dziko lonse lapansi. Komabe pali mitundu ya nsomba zomwezi
yochuluka kwambiri yomwe sinadziwike kwenikweni. Pano ndikufuna
kufotokoza za nsomba ina ya tsopano ya m'gulu lomweli yomwe imapezeka
m'malo akuya mu nyanja ya Malawi. Nsombayi ndaiphatika mu mtundu
wotchedwa Otopharynx. Nsombayi ili ndi madontho atatu mnthiti mwake ndi
mano okhuthala okhala ndii nsonga ziwiri. Nsombayi ndi yokulupala ndipo
ikusiyana ndi nsomba zina za madontho atatu zopezekanso m'gululi chifukwa cha
mlomo wake womwe ndi wochindikala wangowe. Mlomo woterewu
ungagwiritsidwe ntchito ngati lilime pomvera kakomedwe ndi kawawidwe ka
chakudya. Ndifotokozanso za khalidwe ndi maonekedwe ena a nsombayi omwe
akuyisiyanitsa ndi nsomba zinzake za m'gululi. Makhazikitsidwe a khalidwe ndi
maonekedwe a nsomba za m'gulu la Otopharynx amasiyana ndi nsomba zina
zonse za m'gulu la mbuna, chisawasawa, ndunduma, utaka, ncheni, gundamwala,
kabibi ndi zina zotero. Pa chifukwa ichi gulu limeneli likuoneka ngati ndiloima
palokha. Ngakhale izi zili chonchi, gulu limeneli ndilovomerezeka pakali pano
ndipo likuthandiza pa chintchito choika nsomba zooneka zofananafanana
m'makhalidwe ndi m'maonekedwe m'magulu osiyana.


text:
Khalani Odzichepetsa Ndiponso Achifundo Ngati Yesu
“Khristu anavutika chifukwa cha inu, ndipo anakusiyirani chitsanzo kuti mutsatire mapazi ake mosamala kwambiri.”
1. N’chifukwa chiyani tinganene kuti kutsanzira Yesu kungatithandize kulimbitsa ubwenzi wathu ndi Yehova?
ANTHUFE timakonda kutsanzira anthu amene timawasirira. Yesu Khristu ndi woyenera kumutsanzira kuposa munthu wina aliyense. Tikutero chifukwa chakuti Yesu anati: “Amene waona ine waonanso Atate.” (Yoh. 14:9) Yesu amatsanzira Atate wake kwambiri moti mukaona Mwana zili ngati mwaonanso Atatewo. Choncho tikamatsanzira Yesu timalimbitsa ubwenzi wathu ndi Yehova, yemwe ndi wabwino kuposa wina aliyense m’chilengedwe chonse. Ndi mwayi waukulu kwambiri kukhala pa ubwenzi wolimba ndi Mulungu.
2, 3. (a) N’chifukwa chiyani Yehova anachititsa kuti nkhani za moyo wa Yesu zilembedwe m’Baibulo? (b) Kodi Yehova amafuna kuti tizitani? (c) Kodi tikambirana chiyani m’nkhaniyi ndiponso yotsatira?
2 Koma kodi tingadziwe bwanji makhalidwe a Yesu? Tili ndi mwayi chifukwa Yehova anachititsa kuti nkhani zokhudza moyo wa Yesu zilembedwe m’Malemba Achigiriki. Iye anachita zimenezi n’cholinga choti tidziwe bwino Mwana wake n’kumamutsanzira. (Werengani 1 Petulo 2:21.) Baibulo limanena kuti tiyenera kutsatira “mapazi” a Yesu. Choncho zili ngati Yehova akufuna kuti tiziyenda kumbuyo kwa Yesu n’kumaponda pamene iye waponda. N’zoona kuti ndife ochimwa pomwe Yesu ndi wangwiro. Koma Yehova sayembekezera kuti tizitsatira mapazi a Yesu ndendende. M’malomwake, amafuna kuti tizichita zonse zimene tingakwanitse pomutsanzira.
3 Tiyeni tsopano tikambirane makhalidwe abwino a Yesu. M’nkhaniyi, tikambirana kudzichepetsa ndiponso chifundo cha Yesu ndipo m’nkhani yotsatira tikambirana za kulimba mtima ndi kuzindikira kwake. Pokambirana khalidwe lililonse tiziyankha mafunso atatu awa: Kodi munthu wakhalidweli amatani? Kodi Yesu analisonyeza bwanji? Kodi tingamutsanzire bwanji?
YESU NDI WODZICHEPETSA
4. Kodi munthu wodzichepetsa amatani?
4 Kodi munthu wodzichepetsa amatani? M’dzikoli anthu ambiri ndi onyada ndipo amaganiza kuti munthu wodzichepetsa ndi wofooka kapena wodzikayikira. Koma zimenezi si zoona. Munthu ayenera kukhala wolimba mtima kuti akhale wodzichepetsa. Iye amapeweratu kunyada kapena kudzikuza. Kuti tikhale odzichepetsa tiyenera kudziona moyenera. Buku lina lofotokoza mawu a m’Baibulo limati: “Munthu wodzichepetsa amadziwa kuti iyeyo ndi wotsika kwambiri akadziyerekezera ndi Mulungu.” Kuzindikira mfundo imeneyi kungatithandize kuti tizipewa kudziona ngati apamwamba tikakhala ndi anzathu. (Aroma 12:3; Afil. 2:3) Koma anthu ochimwafe kudzichepetsa kumativuta. Choncho kuti tikhaledi odzichepetsa tiyenera kukumbukira mmene tilili tikadziyerekezera ndi Mulungu n’kumayesetsa kutsanzira Mwana wake.
5, 6. (a) Kodi Mikayeli mkulu wa angelo ndi ndani? (b) Kodi Mikayeli anasonyeza bwanji kuti ndi wodzichepetsa?
5 Kodi Yesu anasonyeza bwanji kuti ndi wodzichepetsa? Iye wakhala akusonyeza khalidweli kuyambira pamene anali mngelo wamphamvu kumwamba komanso pamene anali padzikoli. Tiyeni tikambirane mmene anasonyezera zimenezi.
6 Maganizo ake. Yuda analemba nkhani ina yosonyeza kuti Yesu anali wodzichepetsa asanabwere padzikoli. (Werengani Yuda 9.) M’nkhaniyi Yesu amatchedwa Mikayeli mkulu wa angelo ndipo imanena kuti iye “anasemphana maganizo ndi Mdyerekezi ndipo anakangana naye za mtembo wa Mose.” Pamene Mose anamwalira, Yehova anamuika m’manda koma palibe amene anadziwa malo ake. (Deut. 34:5, 6) N’kutheka kuti Satana ankafuna kuti Aisiraeli azigwiritsa ntchito thupi la Mose polambira. Kaya Satanayo amafuna kuchita zotani ndi thupilo, Mikayeli analimba mtima n’kutsutsana naye. Buku lina limanena kuti mawu achigiriki amene anawamasulira kuti “anasemphana maganizo” komanso akuti “anakangana” amanenanso zimene zimachitika anthu akamatsutsana kukhoti. Choncho mawuwa angasonyeze kuti Mikayeli ankatsutsa zoti Mdyerekezi ali ndi ufulu wotenga thupi la Mose. Ngakhale kuti Mikayeli anali mkulu wa angelo, anazindikira kuti alibe udindo woweruza Mdyerekezi. M’malomwake anasiya nkhaniyi m’manja mwa Yehova podziwa kuti iye ndi Woweruza Wamkulu. Apatu tingati Mikayeli anaputidwa koma sanalole kuchita zinthu zopitirira udindo wake. Kodi kudzichepetsa kumaposa apa?
7. Kodi zolankhula ndiponso zochita za Yesu zimasonyeza bwanji kuti ndi wodzichepetsa?
7 Mawu a Yesu komanso zimene anachita padzikoli zimasonyeza kuti iye ndi wodzichepetsa kwambiri. Zolankhula zake. Yesu sankafuna kuti anthu aziganizira kwambiri za iye n’kumamulemekeza. Koma ankafuna kuti ulemerero wonse uzipita kwa Atate wake. (Maliko 10:17, 18; Yoh. 7:16) Iye sankalankhula kapena kuchita zinthu ndi ophunzira ake ngati bwana wawo. Koma ankawalemekeza, ankawadalira ndiponso ankayamikira zabwino zimene ankachita. (Luka 22:31, 32; Yoh. 1:47) Zochita zake. Yesu anasankha zongokhala ngati munthu wamba ndipo sanafune kukhala ndi katundu wambiri. (Mat. 8:20) Iye ankalolera kugwira ntchito zooneka ngati zonyozeka. (Yoh. 13:3-15) Yesu anasonyezanso kudzichepetsa kwambiri pomvera Mulungu. (Werengani Afilipi 2:5-8.) Anthu odzikuza safuna kumvera koma Yesu ankadzichepetsa n’kumachita zonse zimene Mulungu amafuna. Iye anakhala “womvera mpaka imfa.” Zonsezi zikungosonyeza kuti Yesu ndi munthu wodzichepetsadi.
KHALANI ODZICHEPETSA NGATI YESU
8, 9. Kodi tingasonyeze bwanji kudzichepetsa?
8 Kodi tingatani kuti tikhale odzichepetsa ngati Yesu? Maganizo athu. Kudzichepetsa kumathandiza kuti tisachite zinthu zopitirira udindo wathu. Tikazindikira kuti tilibe udindo woweruza ena, sitingafulumire kupezera anzathu zifukwa kapena kuwakayikira. (Luka 6:37; Yak. 4:12) Ngati ndife odzichepetsa sitidzakhala ‘olungama mopitirira muyezo’ n’kumaona kuti anthu amene alibe luso kapena udindo umene tili nawo ndi otsika. (Mlal. 7:16) Mkulu wodzichepetsa saona kuti ndi wapamwamba kuposa abale ena. Koma ‘amaona ena kukhala omuposa’ ndipo amakhala ngati wamng’ono.
9 Taganizirani za m’bale wina dzina lake W. J. Thorn. Iye anali woyang’anira dera kuyambira mu 1894. Koma atagwira ntchito imeneyi kwa nthawi yaitali, anapemphedwa kuti apite ku Beteli ku New York kuti azikaweta nkhuku. Iye anati: “Ndikayamba kuganiza kwambiri za ineyo, ndimapita penapake n’kudziuza kuti: ‘Iwetu ndiwe fumbi basi. Palibe chifukwa choti uzidziona ngati wapamwamba.’” (Werengani Yesaya 40:12-15.) Iye analidi ndi mtima wodzichepetsa.
10. Kodi zolankhula ndi zochita zathu zingasonyeze bwanji kuti ndife odzichepetsa?
10 Zolankhula zathu. Ngati ndifedi odzichepetsa, mawu athu amasonyeza zimenezi. (Luka 6:45) Tikamacheza ndi ena timapewa kulankhula kwambiri zimene takwanitsa kuchita kapena udindo umene tapatsidwa. (Miy. 27:2) M’malomwake, timayesetsa kuona zabwino zimene abale ndi alongo athu achita. Komanso timawayamikira chifukwa cha makhalidwe awo abwino, luso lawo kapena zimene akwanitsa kuchita. (Miy. 15:23) Zochita zathu. Akhristu odzichepetsa safuna kukhala otchuka m’dzikoli. Koma amayesetsa kukhala moyo wosalira zambiri. Chifukwa chofuna kutumikira Yehova mwakhama, iwo amalolera kugwira ntchito zimene anthu m’dzikoli amaona kuti n’zonyozeka. (1 Tim. 6:6, 8) Koma chofunika kwambiri posonyeza kuti ndife odzichepetsa ndi kukhala omvera. Tiyenera kukhala odzichepetsa kuti ‘tizimvera amene akutsogolera’ mumpingo n’kumatsatira malangizo amene gulu la Yehova limatipatsa.
YESU NDI WACHIFUNDO
11. Kodi munthu wachifundo amatani?
11 Chifundo n’chogwirizana ndi chikondi. Buku lina limafotokoza mtima wachifundo umene Baibulo limatilimbikitsa kukhala nawo. Limati: “Baibulo limatilimbikitsa kumvera chisoni anthu amene akuvutika. Kuwonjezera pa zimenezi, mtimawu uyenera kutilimbikitsa kuchita zonse zimene tingathe pothandiza anthu amene akuvutikawo.” Choncho, munthu wachifundo amayesetsa kuthandiza ena amene ali m’mavuto n’cholinga choti zinthu ziyambe kuwayendera bwino.
12. (a) N’chiyani chikusonyeza kuti Yesu ankamvera ena chifundo? (b) Kodi mtima wake wachifundo unamulimbikitsa kuchita chiyani?
12 Kodi Yesu anasonyeza bwanji kuti ndi wachifundo? Maganizo ndi zochita zake. Yesu ankamvera ena chifundo kwambiri. Mwachitsanzo, iye “anagwetsa misozi” ataona Mariya ndi anthu ena akulira chifukwa cha imfa ya Lazaro. (Werengani Yohane 11:32-35.) Kenako Yesu anagwidwa kwambiri chifundo moti anaukitsa Lazaro. Izi ndi zimene anachitanso pa nthawi imene anaukitsa mwana wamwamuna wa mkazi wamasiye. (Luka 7:11-15; Yoh. 11:38-44) Mtima wachifundo wa Yesu unathandiza kuti Lazaro adzapezenso mwayi wodzakhala ndi moyo kumwamba. Pa nthawi ina m’mbuyomo, Yesu ‘anamvera chifundo’ gulu la anthu amene anasonkhana moti “anayamba kuwaphunzitsa zinthu zambiri.” (Maliko 6:34) Zimene Yesu ankaphunzitsa pa nthawiyo zinathandiza kwambiri anthu amene anazitsatira. Apatu sikuti Yesu ankangomvera chisoni anthu basi n’kuwasiya koma ankawathandiza.
13. Kodi Yesu ankalankhula bwanji ndi anthu ena? (Onani chithunzi patsamba 5.)
13 Mawu ake. Yesu ankalankhula mwachifundo, makamaka kwa anthu ovutika. Mtumwi Mateyu anasonyeza kuti Yesaya ankanena za Yesu pamene analemba kuti: “Bango lophwanyika sadzalithyola, ndipo chingwe cha nyale chomwe chatsala pang’ono kuzima sadzachizimitsa.” (Yes. 42:3; Mat. 12:20) Yesu ankalankhula mawu olimbikitsa kwa anthu amene anali ngati bango lophwanyika kapena nyale imene yatsala pang’ono kuzima. Ankalalikira uthenga umene unkathandiza anthu kukhala ndi chiyembekezo. Apa zinali ngati ‘akumanga zilonda za anthu osweka mtima.’ (Yes. 61:1) Yesu anauza anthu “ogwira ntchito yolemetsa ndi olemedwa” kuti abwere kwa iye n’cholinga choti ‘awatsitsimutse.’ (Mat. 11:28-30) Iye anauzanso otsatira ake kuti Mulungu amamvera chifundo anthu onse amene amamulambira. Pa anthu amene Yehova amawamvera chifundo, pali ena amene Yesu anawatchula kuti ‘tiana’ chifukwa chakuti amaoneka onyozeka m’dzikoli.
KHALANI ACHIFUNDO NGATI YESU
14. Kodi tingatani kuti tizichitira ena chifundo?
14 Kodi tingatani kuti tikhale achifundo ngati Yesu? Mtima wathu. Anthufe sitibadwa ndi mtima wachifundo. Choncho Baibulo limatilimbikitsa kuti tiziyesetsa kukhala ndi mtima umenewu. Mkhristu aliyense ayenera kuvala umunthu watsopano ndipo chifundo ndi khalidwe lina limene timauzidwa kuti tivale. (Werengani Akolose 3:9, 10, 12.) Kodi tingatani kuti tizichitira ena chifundo? Tiyenera kusintha mtima wathu. (2 Akor. 6:11-13) Tizikhala okonzeka kumvetsera mwatcheru ngati wina akufuna kutidandaulira zinazake. (Yak. 1:19) Tizidzifunsa kuti: ‘Kodi ineyo ndikanakumana ndi vuto lakeli ndikanamva bwanji? Kodi ndikanafuna kuti ena andichitire chiyani?’
15. Kodi tingathandize bwanji anthu okhala ngati bango lophwanyika kapena nyale imene yatsala pang’ono kuzima?
15 Zochita zathu. Munthu wachifundo amayesetsa kuthandiza anthu n’cholinga choti zinthu ziyambe kuwayendera bwino. Amachita zimenezi makamaka kwa anthu ooneka ngati bango lophwanyika kapena nyale imene yatsala pang’ono kuzima. Ndiyeno kodi tingathandize bwanji anthu oterewa? Lemba la Aroma 12:15 limanena kuti: “Lirani ndi anthu amene akulira.” Anthu amene ali ndi nkhawa kapena chisoni amafuna kuti tiziwalimbikitsa osati kumangowauza zochita. Izi n’zimene mlongo wina ananena pamene mwana wake anamwalira. Iye anati: “Anzanga atabwera anangoyamba kulira nane basi. Izi zinandilimbikitsa kwambiri.” Kuchitira anthu ena zinthu zabwino ndi njira inanso yosonyezera chifundo. Mwachitsanzo, tingathandize mlongo wamasiye kukonza nyumba yake. Kapena mwina tingathandize wachikulire kuti akafike ku misonkhano, kuchipatala kapena kuti alowe mu utumiki. Nthawi zina zinthu zochepa zimatha kuthandiza kwambiri munthu amene akuvutika. (1 Yoh. 3:17, 18) Koma kulalikira mwakhama ndi njira yaikulu yosonyezera chifundo. Tikutero chifukwa chakuti uthenga wabwino umasintha kwambiri moyo wa anthu amtima wabwino.
16. Kodi tingalimbikitse bwanji anthu amene ali ndi chisoni kapena nkhawa?
16 Zolankhula zathu. Mtima wachifundo umatithandizanso kulankhula “molimbikitsa kwa amtima wachisoni.” (1 Ates. 5:14) Kodi tingalimbikitse bwanji anthu oterewa? Tingawalimbikitse powauza mawu osonyeza kuti timawakonda kwambiri komanso kuwaganizira. Mwachitsanzo, tingathe kuwayamikira kwambiri pa zinthu zimene amachita bwino. Izi zingawathandize kuzindikira kuti iwo ndi anthu ofunika. Tingachite bwinonso kuwakumbutsa kuti Yehova anawakokera kwa Mwana wake chifukwa choona kuti iwo ndi amtengo wapatali. (Yoh. 6:44) Tingawatsimikizirenso kuti Yehova amakonda kwambiri atumiki ake amene ali ndi “mtima wosweka” ndiponso amene ‘akudzimvera chisoni.’ (Sal. 34:18) Tikamalankhula mwachifundo kwa anthu achisoni timawalimbikitsa kwambiri.
17, 18. (a) Kodi Yehova amafuna kuti akulu azisamalira bwanji nkhosa zake? (b) Kodi tidzakambirana chiyani m’nkhani yotsatira?
17 Yehova amafuna kuti akulu azisamalira nkhosa zake mwachikondi. (Mac. 20:28, 29) Akulu apatsidwa udindo wodyetsa ndiponso kulimbikitsa nkhosa. (Yes. 32:1, 2; 1 Pet. 5:2-4) Mkulu wachifundo salamulira nkhosa. Ngati munthu akuchita zonse zimene angathe, samuchititsa kudziimba mlandu kapena kuganiza kuti sakuchita zokwanira. M’malomwake amawathandiza kukhala osangalala. Amakhulupirira kuti iwo azichita zonse zimene angathe chifukwa chokonda Yehova.
18 Tikaganizira za kudzichepetsa kwa Yesu komanso chifundo chake, timafunitsitsa kumutsanzira. M’nkhani yotsatira tidzakambirana makhalidwe ena abwino a Yesu. Tidzakambirana za kulimba mtima ndiponso kuzindikira.


text:
Kodi Mulungu Anali ndi Cholinga Chotani Polenga Anthu?
MUKAMAWERENGA nyuzipepala, kuonera TV kapena kumvetsera wailesi, nkhani zimene mumamva nthawi zambiri ndi zokhudza kuphwanya malamulo, nkhondo komanso uchigawenga. N’kuthekanso kuti inuyo mukuvutika chifukwa cha matenda kapena chifukwa choti mnzanu kapena wachibale wanu anamwalira.
Dzifunseni kuti:
Kodi Mulungu ankafuna kuti moyo wanga komanso wa achibale anga ukhale wotere?
Kodi ndingapeze kuti thandizo kuti ndithe kulimbana ndi mavuto anga?
Kodi nthawi ina zidzatheka kuti anthu azikhala mwamtendere padzikoli?
Baibulo lili ndi mayankho ogwira mtima a mafunso amenewa.
BAIBULO LIMAPHUNZITSA KUTI MULUNGU ADZACHITA ZINTHU ZOTSATIRAZI PADZIKO LAPANSI:
Anthu sadzamvanso kupweteka, sadzakalamba, kapena kumwalira.—Chivumbulutso 21:4
“Munthu wolumala adzakwera phiri ngati mmene imachitira mbawala.”—Yesaya 35:6
“Maso a anthu akhungu adzatsegulidwa.”—Yesaya 35:5
Anthu amene anamwalira adzakhalanso ndi moyo.—Yohane 5:28, 29
Anthu sadzadwalanso.—Yesaya 33:24
Aliyense adzakhala ndi chakudya chambiri.—Salimo 72:16
ZIMENE BAIBULO LIMAPHUNZITSA ZIKHOZA KUKUTHANDIZANI
Mwina mukuganiza kuti zimene mwawerenga m’masamba apitawa ndi zinthu zosatheka. Koma Mulungu analonjeza kuti achita zimenezi posachedwapa ndipo Baibulo limafotokoza mmene zimenezi zidzachitikire.
Kuwonjezera pa zimenezi, Baibulo limafotokozanso zinthu zimene zingatithandize kuti tizikhala osangalala ngakhale panopa. Kodi ndi zinthu ziti zimene zimakupangitsani kukhala ndi nkhawa? N’kutheka kuti muli ndi mavuto a zachuma, a m’banja, matenda ndiponso mwina wachibale wanu kapena mnzanu anamwalira. Baibulo lingakuthandizeni kupirira mavuto amenewa komanso lingakulimbikitseni chifukwa limayankha mafunso ngati awa:
Kodi n’zotheka kudzaonananso ndi anzathu komanso achibale athu amene anamwalira?
Kodi n’chiyani chingatithandize kutsimikizira kuti zimene Mulungu analonjeza zidzachitikadi?
Kuwerenga bukuli komwe mukuchitaku ndi umboni woti mukufuna kudziwa zimene Baibulo limaphunzitsa. Bukuli likuthandizani kwambiri. Ndime iliyonse ili ndi funso lake ndipo mafunsowo akuthandizani kulimvetsa bwino Baibulo. Anthu ambiri amasangalala akamaphunzira Baibulo ndi Mboni za Yehova ndipo tikukhulupirira kuti nanunso musangalala. Mulungu adzakudalitsani mukamayesetsa kufufuza zimene Baibulo limaphunzitsa.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?
Kodi Phunziro la Baibulo Limachitika Bwanji?
A Mboni za Yehova padziko lonse lapansi amadziwika bwino chifukwa cha ntchito yawo yophunzitsa anthu Baibulo kwaulere. Onani mmene amaphunzitsira.
Kodi a Mboni za Yehova ndi Anthu Otani?
Kodi ndi anthu angati a Mboni za Yehova amene inuyo mumawadziwa? Kodi mumadziwa zotani zokhudza anthuwo?


text:
ZIMENE OWERENGA AMAFUNSA . . .
Kodi Ndani Analenga Mulungu?
Tiyerekeze kuti bambo akucheza ndi mwana wake wamwamuna wazaka 7. Bamboyo akuuza mwana wakeyo kuti: “Kale kwambiri, Mulungu anapanga dziko lapansi ndi zinthu zonse zimene zili padzikoli. Anapanganso dzuwa, mwezi komanso nyenyezi.” Mwanayo akuganizira zimene bambo akewo amuuza, kenako akuwafunsa kuti, “Adadi, ndiye Mulunguyo anam’panga ndani?”
Ndiyeno bamboyo akuyankha kuti: “Palibe anapanga Mulungu. Iye anakhalapo kuyambira kalekale.” Mwanayu akuona kuti yankho limeneli ndi lomveka. Komabe, pamene akukula, funsoli likuyambiranso kumuzunguza maganizo. Zikumuvutabe kumvetsa kuti pali winawake amene sanachite kulengedwa. Iye akuona kuti ngakhale zinthu zakumwamba zili ndi chiyambi. Zimenezi zikumupangitsa kudzifunsa kuti: ‘Ndiye Mulungu anachokera kuti?’
Kodi Baibulo limati chiyani pa nkhaniyi? Limanena zofanana ndi zimene bamboyu anauza mwana wake m’chitsanzochi. Mose analemba kuti: “Inu Yehova, . . . mapiri asanabadwe, kapena musanakhazikitse dziko lapansi ndi malo okhalapo anthu, inu ndinu Mulungu kuyambira kalekale mpaka kalekale.” (Salimo 90:1, 2) Nayenso mneneri Yesaya ananena kuti: “Kodi iwe sukudziwa kapena kodi sunamve? Yehova, Mlengi wa malekezero a dziko lapansi,ndiye mulungu mpaka kalekale.” (Yesaya 40:28) Komanso lemba la Yuda 25 limati Mulungu wakhala alipo “kuchokera kalekale.”
Malemba amenewa akusonyeza kuti Mulungu ndi “Mfumu yamuyaya.” (1 Timoteyo 1:17) Zimenezi zikusonyeza kuti Mulungu alibe chiyambi, ndipo ngakhale titati tifufuze, sitingapeze kuti anayambira apa. Komanso iye adzakhalapo mpaka kalekale. (Chivumbulutso 1:8) Choncho, zimenezi zimam’pangitsa kuti akhale Wamphamvuyonse.
N’chifukwa chiyani mfundo imeneyi imativuta kumvetsa? Chifukwa choti timakhala ndi moyo kwa nthawi yochepa. Zimenezi zimapangitsa kuti tiziona nthawi mosiyana ndi mmene Mulungu amaionera. Popeza Mulungu ndi wamuyaya, zaka 1,000 zili ngati tsiku limodzi kwa iye. (2 Petulo 3:8) Mwachitsanzo, ziwala zimakhala ndi moyo kwa masiku 50 okha. Ndiye kodi ziwala zingamvetse kutalika kwa zaka 70 kapena 80, zimene anthufe timakhala ndi moyo? N’zosatheka. Ndiyetu Baibulo limanena kuti anthufe tili ngati ziwala poyerekeza ndi Mlengi wathu. Ngakhale kaganizidwe kathu n’kochepa kwambiri poyerekeza ndi ka Mulungu. (Yesaya 40:22; 55:8, 9) Choncho, n’zosadabwitsa kuti pali zinthu zina zokhudza Yehova zimene sitingazimvetse bwinobwino.
Ngakhale kuti mfundo yakuti Mulungu alibe chiyambi ndi yovuta kumvetsa, tikaganizira zimene Baibulo limanena zokhudza nkhaniyi, tikhoza kuona kuti ndi zoona. Ngati pali winawake amene analenga Mulungu, ndiye kuti munthu ameneyo ndi Mlengi. Komatu Baibulo limanena kuti Yehova ndi amene ‘analenga zinthu zonse.’ (Chivumbulutso 4:11) Izi zikusonyeza kuti nthawi inayake zinthuzi kunalibe. (Genesis 1:1, 2) Ndiye kodi zinachokera kuti? Mosakayikira amene anazilenga, anafunika kukhalapo izozo zisanakhalepo. Mulungu analipo kale asanalenge Mwana wake komanso angelo. (Yobu 38:4, 7; Akolose 1:15) Apa n’zoonekeratu kuti poyamba Mulungu analipo yekha. Iye sanachite kulengedwa chifukwa pa nthawiyi, panalibe aliyense amene akanamulenga.
Anthufe ndiponso chilengedwe chonsechi, ndi umboni woti kuli Mulungu. Komanso popeza zinthu za m’chilengedwechi nthawi zonse zimayenda motsatira malamulo, ndi umboni wakuti Mulungu amene anazilenga, wakhala alipo kwa nthawi zonse.—Yobu 33:4.
Onaninso
Kodi Zoona Zenizeni za Mulungu N’zotani?
Kodi inuyo mumaona kuti Mulungu amakuganizirani? Werengani nkhaniyi kuti mudziwe makhalidwe a Mulungu komanso zimene mungachite kuti mumuyandikire.
“Yehova Ndiye . . . wa Mphamvu Yaikulu”
Kodi tiyenera kuopa Mulungu chifukwa choti ndi wamphamvu? Tingati inde komanso ayi.


text:
Kodi Ufumu wa Mulungu Uli Mumtima Mwanu?
Yankho la m’Baibulo
Ayi. Ufumu wa Mulungu sikuti umakhala mumtima mwa Mkhristu. * Baibulo limatchula malo enieni amene ufumuwu umapezeka chifukwa limautchula kuti ndi “Ufumu wa Kumwamba.” (Mateyu 4:17, Buku Lopatulika Ndilo Mau a Mulungu) Taonani mfundo zotsatirazi zimene Baibulo limafotokoza zosonyeza kuti ufumuwu ndi boma lenileni limene likulamulira kuchokera kumwamba.
Ufumu wa Mulungu uli ndi olamulira, anthu amene ukuwalamulira, komanso uli ndi cholinga choti chifuniro cha Mulungu chichitike padziko lapansili mofanana ndi kumwamba.—Mateyu 6:10; Chivumbulutso 5:10.
Boma la Mulungu, kapena kuti Ufumu, lidzalamulira ‘anthu a mitundu yosiyanasiyana ndiponso olankhula zinenero zosiyanasiyana’ padziko lonse lapansi. (Danieli 7:13, 14) Mphamvu za olamulira a Ufumuwu zimachokera kwa Mulungu osati kwa anthu olamuliridwa.—Salimo 2:4-6; Yesaya 9:7.
Yesu anauza atumwi ake okhulupirika kuti nawonso ‘adzakhala m’mipando yachifumu’ pamodzi ndi iyeyo mu Ufumu wakumwamba.—Luka 22:28, 30.
Ufumuwu udzawononga adani ake onse.—Salimo 2:1, 2, 8, 9; 110:1, 2; 1 Akorinto 15:25, 26.
Baibulo siliphunzitsa kuti Ufumu wakumwamba uli mumtima mwanu, kapena kuti umalamulira mumtima wa munthu. Komabe, limasonyeza kuti “mawu a ufumu” kapena ‘uthenga wabwino wa ufumu’ ungathe kusintha mtima wa munthu. Ndipotu pali anthu amene mitima yawo inasinthadi.—Mateyu 13:19; 24:14.
Kodi mawu akuti “Ufumu wa Mulungu uli mkati mwa inu” akutanthauza chiyani?
Anthu ena akawerenga Mabaibulo ena pa Luka 17:21, amasokonezeka kwambiri pa nkhani ya malo amene kuli Ufumu wa Mulungu. Mwachitsanzo, Baibulo la Buku Lopatulika Ndilo Mau a Mulungu limanena kuti “Ufumu wa Mulungu uli mkati mwa inu.” Koma tiyenera kuona mavesi ena oyandikana ndi vesili kuti timvetse nkhaniyi.
Apa Yesu ankalankhula ndi Afarisi, omwe anali gulu la atsogoleri achipembedzo amene ankamutsutsa komanso anakonza nawo chiwembu choti amuphe. (Mateyu 12:14; Luka 17:20) Kodi inuyo mukuona kuti zingakhale zomveka kunena kuti Ufumu wa Mulungu unali m’mitima ya anthu ankhanzawo? Yesu anawauza kuti: “Mkati mwanu mwadzaza chinyengo ndi kusamvera malamulo.”—Mateyu 23:27, 28.
Mabaibulo ena anamasulira momveka bwino mawu a Yesu opezeka pa Luka 17:21 amenewa, kuti: “Mulungu alikukhazikitsa ufumu wake pakati panu.” (Ndife tadetsa kwambiri mawuwo; Chipangano Chatsopano cholembedwa m’Chichewa chamakono) “Ufumu wa Mulungu uli pakati panu.” (Baibulo la Dziko Latsopano la Malemba Opatulika) Apa Yesu analankhula mawu osonyeza kuti ufumu wakumwamba unali “pakati” pa Afarisiwo chifukwa chakuti Yesuyo, amene anasankhidwa ndi Mulungu kukhala Mfumu, anali pakati pawo.—Luka 1:32, 33.
^ ndime 3 Matchalitchi ambiri achikhristu amaphunzitsa kuti Ufumu wa Mulungu umakhala mumtima mwa munthu. Mwachitsanzo, akuluakulu a mpingo wa Southern Baptist Convention ku United States ananena kuti Ufumu wa Mulungu ndi mbali ya “ulamuliro wa Mulungu pa moyo ndi mumtima mwa munthu.” Mofanana ndi zimenezi, Papa Benedict wa nambala 16 analemba m’buku lake lina lonena za Yesu kuti: “Ufumu wa Mulungu umabwera mwa munthu, munthuyo akakhala ndi mtima womvetsera.”—Jesus of Nazareth.
Onaninso
Kodi Ufumu wa Mulungu N’chiyani?
Dziwani chifukwa chake Ufumu wa Mulungu uli woposa boma lililonse la anthu.


text:
1
Kodi Ndimayendera Mfundo Ziti?
KODI MUKANAKHALA INUYO MUKANATANI?
Tiyerekeze kuti mtsikana wina dzina lake Karen wangofika kumene paphwando. Ndiyeno mnzake akumufunsa kuti:
“Kodi iwe, bwanji wangokhala?”
Mnzakeyo ndi Jessica ndipo wanyamula mabotolo awiri a mowa otsegula kale. Kenako Jessica akumupatsa Karen botolo linalo n’kunena kuti: “Eko imwa, kumasangalalako nthawi zina.”
Karen akufuna kukana. Koma zikumuvuta chifukwa choti Jessica ndi mnzake choncho sakufuna kuoneka wotsalira. Komanso Karen amaona kuti Jessica ndi munthu wabwino ndipo ngati akumwa, ndiye kuti kumwa kulibe vuto. Karen akudziuza kuti, ‘Komansotu ndi mowa basi sikuti ndi mankhwala osokoneza ubongo.’
Kodi inuyo mukanakhala Karen, mukanatani?
MFUNDO YOFUNIKA KUIGANIZIRA
Kuti musankhe zochita mwanzeru pa zinthu ngati zimenezi, muyenera kukhala ndi mfundo zimene mumayendera. Zimenezi zingakuthandizeni kuti muzidziwa zoyenera kuchita m’malo momangoyendera maganizo a anzanu.—1 Akorinto 9:26, 27.
Koma kodi mungatani kuti mukhale ndi mfundo zoti muziyendera? Poyambira pabwino ndi kupeza mayankho a mafunso otsatirawa.
1 KODI NDI ZINTHU ZITI ZOMWE NDIMACHITA BWINO?
Kudziwa zinthu zimene mumachita bwino komanso makhalidwe abwino amene muli nawo, kungakuthandizeni kuti musamadzikayikire.
CHITSANZO CHA M’BAIBULO: Mtumwi Paulo analemba kuti: “Ngati ndilibe luso la kulankhula, sikuti ndine wosadziwanso zinthu.” (2 Akorinto 11:6) Chifukwa Paulo ankadziwa bwino Malemba, sankadzikayikira ngakhale kuti anthu ankamutsutsa. Komanso sankalola kuti zolankhula za ena zimufooketse.—2 Akorinto 10:10; 11:5.
DZIFUFUZENI: Lembani luso limene muli nalo pamzere uli m’munsiwu.
Lembaninso khalidwe labwino limene muli nalo. (Mwachitsanzo, kodi mumaganizira anthu ena, ndinu wowolowa manja, wodalirika kapena wosunga nthawi?)
2 KODI NDI ZINTHU ZITI ZOMWE SINDICHITA BWINO?
Muyenera kudziwa zinthu zimene simuchita bwino. Zimenezi zingakuthandizeni kuti musamangoganizira zinthu zimene simuchita bwinozo n’kufika polephera kutsatira mfundo zimene mumayendera.
CHITSANZO CHA M’BAIBULO: Paulo ankadziwa zinthu zimene sankachita bwino. Mwachitsanzo analemba kuti: “Mumtima mwanga ndimasangalala kwambiri ndi chilamulo cha Mulungu, koma ndimaona chilamulo china m’ziwalo zanga chikumenyana ndi chilamulo cha m’maganizo mwanga n’kundipanga kukhala kapolo wa chilamulo cha uchimo.”—Aroma 7:22, 23.
DZIFUFUZENI: Kodi ndi zinthu ziti zimene simuchita bwino zomwe mukufuna mutasintha?
3 KODI ZOLINGA ZANGA NDI ZOTANI?
Kodi mungachite hayala galimoto n’kumuuza dalaivala kuti azingozungulira pamalo amodzimodzi mpaka mafuta kutha? Ayi, simungatero. Chifukwa kuchita zimenezo kungakhale kupanda nzeru komanso kuwononga ndalama.
Kodi tikuphunzirapo chiyani? Kukhala ndi zolinga kumathandiza kuti munthu azichita zaphindu zokhazokha. Munthu akakhala ndi zolinga amadziwa kumene akupita osati kumangozungulira pamodzimodzi.
CHITSANZO CHA M’BAIBULO: Paulo analemba kuti: “Sikuti ndikungothamanga osadziwa kumene ndikulowera.” (1 Akorinto 9:26) M’malo momangochita zinthu mwachisawawa, Paulo anali ndi zolinga ndipo ankayesetsa kuzikwaniritsa.—Afilipi 3:12-14.
DZIFUFUZENI: Lembani zinthu zitatu zimene mukufuna kukwaniritsa pofika chaka chamawa.
4 KODI NDIMAKHULUPIRIRA ZINTHU ZITI?
Ngati zinthu zimene mumaphunzira simuzikhulupirira, simungadziwe zoyenera kuchita. Mumakhala ngati birimankhwe n’kumangosinthasintha kuti musakhale osiyana ndi anzanu.
Koma ngati mumakhulupirira zimene mumaphunzira, mumayesetsa kuzitsatira ndipo simulola kuti anzanu azingokuuzani zochita.
CHITSANZO CHA M’BAIBULO: Mneneri Danieli ali wachinyamata, “anatsimikiza mumtima mwake” kutsatira malamulo a Mulungu, ngakhale kuti anali kutali ndi makolo ake komanso atumiki anzake. (Danieli 1:8) Izi zinamuthandiza kuti asachite zosiyana ndi mfundo zimene ankakhulupirira.
DZIFUFUZENI: Kodi inuyo mumakhulupirira zinthu ziti? Mwachitsanzo: Kodi mumakhulupirira zoti kuli Mulungu? N’chifukwa chiyani mumakhulupirira? Nanga muli ndi umboni wotani woti alikodi?
Kodi mumakhulupirira kuti mfundo za Mulungu zingakuthandizeni? N’chifukwa chiyani mumakhulupirira zimenezi?
Kodi inuyo mungafune kukhala ngati tsamba limene limangouluka ndi mphepo, kapena mtengo wolimba umene sungagwe ngakhale kutawomba chimphepo champhamvu? Ngati mukufuna kukhala ngati mtengo wolimba, muyenera kukhala ndi mfundo zimene mumayendera. Zimenezi zingakuthandizeni kuti musamangotengera zochita za anzanu.


text:
ZOTI MUCHITE POPHUNZIRA BAIBULO
Zoti Muchite Pophunzira Baibulo
Pewani Mtima Wodzikuza
Nkhani yokhudza Davide, Abisalomu ndi Yowabu ingakuthandizeni kuti mudziwe kuopsa kokhala ndi mtima wodzikuza. Koperani nkhani ya m’Baibuloyi, iwerengeni, ndipo muiganizire mozama n’kuona mmene ingakuthandizireni.
Zinanso
Muzilandira Uphungu Modzichepetsa
Kodi mungaphunzirepo chiyani mukaganizira mmene Natani anaperekera uphungu kwa Davide?
Pirirani Mavuto Mosangalala
Onani zimene zinathandiza Paulo ndi Sila kuti azisangalalabe ngakhale kuti ankazunzidwa.
Pewani Kulakalaka Zinthu Zoipa
Chitani zimene mwauzidwa kuti muchite, ndipo mukamawerenga nkhani ya m’Baibuloyi ya Davide ndi Bati-seba, muziyerekezera kuti mukuona zimene zikuchitikazo. Kodi tingaphunzirepo chiyani pa nkhaniyi?


text:
CHUMA CHOPEZEKA M’MAWU A MULUNGU | MASALIMO 102-105
Yehova Amakumbukira Kuti Ndife Fumbi
Davide akamafotokoza zokhudza kukoma mtima kwa Yehova, ankagwiritsa ntchito mawu oyerekezera.
N’zosatheka kudziwa bwinobwino kuti kumwamba n’kotalikirana bwanji ndi dziko lapansi. Mofanana ndi zimenezi n’zovutanso kumvetsa kuti kukoma mtima kwa Yehova kumafika pati
Yehova amaika machimo athu kutali kwambiri ndi ife, ngati mmene kum’mawa kwatalikirana ndi kumadzulo
Mofanana ndi mmene bambo amachitira chifundo mwana wake amene wavulala, nayenso Yehova amachitira chifundo munthu amene akumva chisoni chifukwa cha machimo ake